Nya Kae Biblia Gblɔ Tso Tugbedzedze Alo Ðekadzedze Ŋu?\nTugbedzedze Alo Ðekadzedze\nAle si míebua míaƒe dzedzeme ate ŋu ana míakpɔ dzidzɔ loo alo míakpɔ dzidzɔ o.\nNu ka tae nu si nya kpɔ léa dzi na mí?\nAle si míaƒe susu tea ŋu dea dzesi nu si nya kpɔ nye nu si wɔ nuku. Biblia megblɔ ale si wòdzɔnae o gake eƒo nu tso nu si tae nu si nya kpɔ léa dzi na mí la ŋu elabena Mawu wɔ mí ɖe eƒe nɔnɔmewo nu. (1 Mose 1:27; Nyagblɔla 3:11) Ewɔ míaƒe ametia wonya kpɔ eye eƒe akpa vovovoawo wɔa dɔ nukutɔe. Esia ta hakpala aɖe si nɔ anyi le blema gblɔ be: “Mekafu wò [Mawu], elabena ale si nèwɔm la dzi ŋɔ eye wòwɔ nuku.”—Psalmo 139:14.\nGake zi geɖe la ale si amewo bua tugbedzedze alo ɖekadzedze egbea mesɔ o, eye ame siwo toa awuwo ƒe atsyãwo vɛ kple nyakakamɔnuwo koŋ gbɔe esia tso. Le agbalẽ aɖe (Body Image) ƒe nya nu la, numekuku siwo wowɔ le Europa kple Amerika ƒe dukɔ aɖewo me ɖee fia be, “ame geɖe mekpɔa ŋudzedze ɖe woƒe dzedzeme ŋu o ne wonye ame nyuiwo gɔ̃ hã. Ne wokpɔe be yewonya kpɔ ko hafi woƒe dzi dzea eme.” Susu totro sia ate ŋu ana míaŋe aɖaba aƒu nu vevitɔ si nye ame si míenye le dzi me la dzi.—1 Samuel 16:7.\nLe dukɔ geɖe me la wotea gbe ɖe ame ƒe dzedzeme kple nu si ana ame ƒe nu nalé dzi na ame dzi\nNu bubu hãe nye dzadzraɖo si ana ame ƒe nu nalé dzi na ame, vevietɔ le nyɔnuwo gome. Le numekuku aɖe si Habɔbɔ aɖe (American Psychological Association) wɔ tso nyakakamɔnuwo ŋu le ƒe 2007 me ɖee fia be “nyɔnuwo dzrana ɖo be yewoƒe nu nalé dzi na ame.” Biblia de dzi ƒo na mí vevie be míagana nɔnɔme sia nakpɔ ŋusẽ ɖe mía dzi o, eye susu nyui aɖe tae!—Kolosetɔwo 3:5, 6.\n“Migana miaƒe atsyɔ̃ɖoɖo nanye gota gome tɔ . . . o, ke boŋ mina wòanye dzi me ƒe ame ɣaɣla si nye gbɔgbɔ fatu si nɔa anyi kpoo la ƒe atsyɔ̃ɖoɖo si megblẽna o, si xɔ asi ŋutɔ le Mawu ŋkume.”—1 Petro 3:3, 4.\nNu ka tae wònyo be míada asɔ?\nAmewo gblɔna be, “ne èdze tugbe alo dze ɖeka la, ele be nàna amewo nakpɔe!” Habɔbɔ si ŋu míeƒo nu tsoe va yi gblɔ be le dukɔ siwo me susu sia xɔ aƒe ɖo me la, nyɔnuvi ƒewuiviwo kple esiwo meɖo ƒewuiwo me o la “dzea agbagba trɔa asi le woƒe dzedzeme ŋu be amewo nagblɔ be yewonya kpɔ.” Nuŋububu sia ate ŋu agblẽ nu. Le habɔbɔa ƒe nya nu la, eva le fu ɖem le hadomegbenɔnɔ kple lãmesẽnyawo me, eye ate ŋu “agblẽ nu geɖe le ame ƒe seselelãme ŋu.” Nu siwo wòagblẽ dometɔ aɖewoe nye, “dzodzodzoetsitsi kple ŋudzedze makpɔmakpɔ ɖe ame ɖokui ŋu . . . , nu maɖumaɖu nyuie, sese le ame ɖokui me be yemele ɖeke me o kple blanuiléle.”\n“Ðe dzivedonamenuwo ɖa le wò dzi dzi, eye nàtsri nu siwo agblẽ nu le ŋuwò, elabena sɔhɛmenɔnɔ kple ɖekakpuimenɔnɔ la, toflokoe wonye.”—Nyagblɔla 11:10.\nNɔnɔme kae aɖee afia be míeɖɔa ŋu ɖo?\nBiblia de dzi ƒo be ‘míaɖɔ ŋu ɖo’ alo awɔ nu le nunya me. (1 Timoteo 2:9) Le kpɔɖeŋu me: Ame siwo ɖɔa ŋu ɖo la bua nuwo ŋu nyuie, wometsia dzi ɖe woƒe dzedzeme ŋu fũu o, ke boŋ woda sɔ le ale si wobua wo ɖokuiwo me. Wobua ame bubuwo ŋu eya ta amewo kpɔa ŋudzedze ɖe wo ŋu, dea bubu wo ŋu eye vevietɔ wu la, Mawu kpɔa ŋudzedze ɖe wo ŋu. (Mika 6:8) Gawu la, wotea ŋu dzea xɔlɔ̃ vavãwo, eye wokpɔa ame siwo metsia dzi ɖe tugbedzedze alo ɖekadzedze ŋu fũu o ke boŋ ɖe srɔ̃ɖeɖe si anɔ anyi eteƒe nadidi ŋu la ɖena.\nSusu nyui geɖewo li si tae Biblia xlɔ̃ nu mí be míaƒe susu nanɔ ame si míenye le ememe si nye “dzi me ƒe ame ɣaɣla” la ŋu. (1 Petro 3:3, 4) Tugbedzedze ememetɔ nu meyina o. Le nyateƒe me la, ne ɣeyiɣiawo va le yiyim la eganyona ɖe edzi! Lododowo 16:31 gblɔ be: “Ta ƒowɔ nye atsyɔ̃fiakuku, ne wokpɔe le dzɔdzɔenyenye ƒe mɔ dzi.” Eya ta èɖanye ɖevi alo ame tsitsi o, ame siwo wɔna ɖe Biblia ƒe aɖaŋuɖoɖo si de ŋgɔ sãsãsã dzi la dzea sii be tugbedzedze alo ɖekadzedze vavãtɔ nɔa anyi ɖaa eye wòhea bubu kple dzidzeme vanɛ na ame.\n“Nyonyo la, beblee, eye tugbedzedze hã nu yina kaba, ke nyɔnu si vɔ̃a Yehowa la, eyae woakafu.”—Lododowo 31:30.\nƉoe Ɖe Amewo Ɖoe Ɖe Amewo Tugbedzedze Alo Ðekadzedze


Wɔ Ðe Sikasededea Dzi Le Gbeƒãɖeɖedɔa Me | Nusɔsrɔ̃\n“Nu sia nu si miedina be amewo nawɔ na mi la, ele be miawo hã miawɔ nenema ke na wo.”—MAT. 7:12.\nAleke wòle be míawɔ nu ɖe ame sia ame si míedo goe le gbeadzi ŋu?\nAleke gɔmeɖose si le Mateo 7:12 kpɔa ŋusẽ ɖe afi si, ɣeyiɣi si, kple ale si míeƒoa nu na amewo dzi?\nAɖaŋu siwo woɖo le nyati sia me dometɔ kae nèɖo be yeazã?\n1. Ðe ale si míewɔa nu ɖe amewo ŋu le gbeadzi le veviea? Gblɔ eƒe kpɔɖeŋu. (Kpɔ nɔnɔmetata si le nyati sia tame.)\nƑE ƲƐ aɖewoe nye esi va yi la, atsu kple asi Kristotɔ aɖe siwo le Fiji nɔ amewo kpem na Kristo ƒe ku ƒe Ŋkuɖodzia. Esi wonɔ nu ƒom na nyɔnu aɖe le gota la, tsi te dzadza. Nɔviŋutsua tsɔ xexi ɖeka na nyɔnua eye eya kple srɔ̃a hã wonɔ ɖeka te. Dzi dzɔ atsu kple asia ŋutɔ esi nyɔnua va Ŋkuɖodzia. Nyɔnua gblɔ be yemeɖo ŋku nya siwo Ðasefoawo gblɔ esi wova ye gbɔ la ƒe akpa gãtɔ dzi o. Gake nu si koŋ wɔ dɔ ɖe edzie nye ale si wowɔ nu ɖe eŋu, eye esiae ʋãe wòva Ŋkuɖodzia. Nu kae na atsu kple asia wɔ nu nenema? Agbenɔnɔ ŋuti gɔmeɖose vevitɔ si míeyɔna be Sikasedede la dzie wowɔ ɖo.\n2. Nu kae nye Sikasedede la? Aleke míate ŋu awɔ ɖe edzi?\n2 Nu kae nye Sikasedede la? Eyae nye aɖaŋu si Yesu ɖo na mí be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mat. 7:12) Aleke míate ŋu awɔ ɖe Sikasedede ma dzi? Míate ŋu awɔ esia le mɔ vevi eve nu. Gbã la, ele be nàbia ɖokuiwò ɣesiaɣi be: ‘Nenye nyee ɖe, aleke madi be ame kemɛa nawɔ nu ɖe ŋunye?’ Evelia, dze agbagba ɖe sia ɖe nàwɔ nu ɖe amea hã ŋu nenema ke.—1 Kor. 10:24.\n3, 4. (a) Ðe nu si tae menye nuwɔwɔ kple haxɔsetɔwo me koe míawɔ ɖe Sikasededea dzi le o la me. (b) Nu kawo mee míadzro le nyati sia me?\n3 Zi geɖe la, míewɔna ɖe Sikasededea dzi le nuwɔwɔ kple haxɔsetɔwo me. Gake menye ame siwo do ƒome kpli mí le xɔse la me ŋu koe Yesu gblɔ be míawɔ nu ɖo alea o. Le nyateƒe me la, esi wònɔ nu ƒom tso ale si wòle be míawɔ nu ɖe amewo katã—míaƒe futɔwo gɔ̃ hã—ŋu ye wòna mɔfiame vevi sia. (Mixlẽ Luka 6:27, 28, 31, 35.) Ne ele alea la, ke aleke gbegbe wòhiã be míawɔ ɖe Sikasededea dzi le nuwɔwɔ ɖe ame siwo míeɖia ɖase na, siwo dometɔ geɖe nye “ame siwo si dzi ƒe nɔnɔme nyui le hena agbe mavɔ kpɔkpɔ” la ŋue nye esi!—Dɔw. 13:48.\n4 Azɔ mina míadzro biabia ene aɖewo siwo wòle be wòanɔ susu me na mí ne míele gbeƒã ɖem la me: Ame ka ƒomevie mele nu ƒom na? Afi kae meke ɖe eŋu le? Ɣeyiɣi kae nye nyuitɔ si mayi amewo gbɔ? Aleke wòle be maƒo nu na wo? Abe ale si míakpɔe ene la, biabia siawo ate ŋu akpe ɖe mía ŋu míabu ame siwo míele gbeƒã ɖem na ƒe seselelãmewo ŋu ale be míanya ale si míawɔ nu ɖe wo ŋu.—1 Kor. 9:19-23.\nAME KA ƑOMEVIE MELE NU ƑOM NA?\n5. Nya kawoe míate ŋu abia mía ɖokuiwo?\n5 Zi geɖe la, ame ɖekaɖekawoe míeƒoa nu na le gbeadzi. Ame sia ame kple eƒe kuxie, eye nu siwo me ame sia ame to la le vovo. (2 Kron. 6:29) Ne èle tetem ɖe ame aɖe ŋu be yeaɖe gbeƒã nɛ la, bia ɖokuiwò be: ‘Ne nyee nye aƒemenɔlaa la, aleke madi be wòawɔ nu ɖe ŋunye? Ðe wòavivi nam ne ebum abe nutoa me tɔ ɖe sia ɖe ko enea? Alo ɖe wòadzɔ dzi nam wu ne edi be yeanya ame si ƒomevi menyea?’ Ŋugbledede le biabia siawo tɔgbi ŋu akpe ɖe mía ŋu míawɔ nu ɖe aƒemenɔla ɖe sia ɖe ŋu le eƒe nɔnɔme nu.\n6, 7. Ne aƒemenɔla aɖe do dziku alo da gbe ɖe mía gbɔ la, nu kae wòle be míawɔ?\n6 Ame aɖeke madi be amewo nabu susu vɔ̃ ɖe ye ŋu o. Le kpɔɖeŋu me, esi míenye Kristotɔwo ta la, míedzea agbagba wɔna ɖe aɖaŋu si Biblia ɖo be ‘míana míaƒe nya nadze to ɣesiaɣi’ la dzi. (Kol. 4:6) Gake esi míede blibo o ta la, míegblɔa nya aɖewo ɣeaɖewoɣi siwo va vea mí emegbe. (Yak. 3:2) Ne edzɔ be míeƒo nu na ame aɖe nyuie o le esi nuwo meyi na mí nyuie le ŋkekea me o ta la, mímadi be amea nabu mí be míenye “ame mabuame” alo “ameŋumabula” o. Míanɔ mɔ kpɔm be amea nase nu gɔme na mí. Ke ɖe mele be míawo hã míase nu gɔme na amewo nenema ke oa?\n7 Ne aƒemenɔla aɖe do dziku alo da gbe ɖe mía gbɔ la, ɖe manyo be míatsɔe be ɖewohĩ esi nuwo meyi nɛ nyuie le ŋkekea me o tae oa? Ðe wòanye be ele nɔnɔme sesẽwo me tom le dɔme alo le sukua? Ðe lãmegbegblẽ le fu ɖem nɛa? Edzɔ zi geɖe be aƒemenɔla siwo do dziku ɖe mía ŋu zi gbãtɔ la dometɔ geɖe xɔ nya la emegbe le esi Yehowa ƒe amewo wɔ nu ɖe wo ŋu tufafatɔe hede bubu wo ŋu ta.—Lod. 15:1; 1 Pet. 3:15.\n8. Nu ka tae wòle be míagblɔ Fiaɖuƒegbedeasia na ‘amewo katã ƒomevi’?\n8 Míeɖea gbeƒã na ame ɖe sia ɖe ƒomevi. Le kpɔɖeŋu me, le ƒe ʋɛ siwo va yi me la, wota ame 60 kple edzivɔ ƒe nuteƒekpɔkpɔwo ɖe Gbetakpɔxɔ ƒe nyati si nye “Biblia Le Amewo Ƒe Agbenɔnɔ Trɔm” me. Ame siwo ŋu nya wogblɔ le nyati mawo me la dometɔ aɖewo nye fiafiwo, ahamulawo, nu vlo wɔha me tɔwo, alo atike vɔ̃ɖi zãlawo tsã. Bubuwo nye dunyahelawo, subɔsubɔhakplɔlawo kple ame siwo vuna ɖe woƒe dɔwɔɖuiwo ko ŋu tsã. Wo dometɔ aɖewo hã nye agbe baɖa nɔlawo. Gake wo katã woɖo to nya nyuia, wolɔ̃ wosrɔ̃ Biblia kpli wo, wotrɔ woƒe agbenɔnɔ, eye wova xɔ nyateƒea. Eya ta mele be míasusu be ame aɖewo ya mate ŋu axɔ Fiaɖuƒegbedeasia gbeɖe o. (Mixlẽ 1 Korintotɔwo 6:9-11.) Ke boŋ ele be míanyae be ‘amewo katã ƒomevi’ ate ŋu aɖo to nya nyui la.—1 Kor. 9:22.\nAFI KAE MEKE ÐE EŊU LE?\n9. Ne míeyi amewo ƒe aƒewo me la, nu ka tae wòle be míaɖɔ ŋu ɖo?\n9 Zi geɖe la, amewo ƒe aƒewo mee míeyina ɖaɖea gbeƒã na wo le. (Mat. 10:11-13) Esi míaƒe aƒewo kple nunɔamesiwo le vevie na mí ta la, míedina be amewo nade bubu nu siawo ŋu. Míedina be míanɔ dedie le míaƒe aƒewo me. Eya ta ne míele tso aƒe me yi aƒe me dɔa wɔm la, anyo be míaɖɔ ŋu ɖo ale be míagawɔ naneke si aɖe fu na amewo le woƒe aƒewo me o.—Dɔw. 5:42.\n10. Aleke míaƒo asa na nu siwo aɖe fu na amewo le gbeadzi?\n10 Le egbexexe si me nu vlo wɔwɔ xɔ aƒe ɖo me la, ame geɖe vɔ̃na na ame siwo womenya o. (2 Tim. 3:1-5) Eya ta ne míege ɖe aƒe aɖe me la, mele be míawɔ naneke si ana woabu susu vɔ̃ ɖe mía ŋu o. Le kpɔɖeŋu me, tsɔe be míege ɖe aƒe aɖe me heƒo ʋɔa. Ne ame aɖeke meʋui o la, ɖewohĩ míadi be míado mo ɖe fesrea nu, alo atsa le aƒea me kpɔ be míakpɔ aƒemenɔlaa mahã. Le miaƒe nutoa me la, ɖe esia maɖe fu na aƒemenɔlaa oa? Nu kae aƒelikawo asusu? Ele eme be ehiã be míawɔ gbeƒãɖeɖedɔa tsitotsito ya. (Dɔw. 10:42) Míedi vevie be amewo nase nya nyuia. (Rom. 1:14, 15) Ke hã, nunya anɔ eme be míatsri nu sia nu si ate ŋu aɖe fu na amewo le míaƒe anyigbamama me. Apostolo Paulo gblɔ be: “Míewɔa naneke si azu nukikli le mɔ aɖeke nu o, bene woagakpɔ vodada le míaƒe subɔsubɔdɔ la ŋu o.” (2 Kor. 6:3) Ne míeɖoa ŋku edzi be amewo ƒe aƒewo kple nunɔamesiwo le vevie na wo eye míedea bubu wo ŋu la, esia ate ŋu ahe wo dometɔ aɖewo ɖe nyateƒea ŋu.—Mixlẽ 1 Petro 2:12.\nEle be míade bubu aƒemenɔlawo ŋu ɣesiaɣi eye míagawɔ naneke si aɖe fu na wo o (Kpɔ memama 10)\nƔEYIƔI KAE NYE NYUITƆ SI MAYI AMEWO GBƆ?\n11. Nu ka tae wòdzɔa dzi na mí ne amewo de bubu míaƒe ɖoɖowɔɖiwo ŋu?\n11 Vovo menɔa mí Kristotɔwo ŋu kura o. Be míawɔ nu siwo míeɖo be míawɔ la, míewɔa ɖoɖo nyuie ɖe ale si míazã míaƒe ɣeyiɣi ŋu hetsɔa nu siwo le vevie wu la ɖoa nɔƒe gbãtɔ. (Ef. 5:16; Flp. 1:10) Ne nane va gblẽ míaƒe ɖoɖoa me na mí la, etena ɖe mía dzi. Eya ta edzɔa dzi na mí ne amewo de bubu ɖoɖo si míewɔ ɖe míaƒe ɣeyiɣi ŋu la ŋuti, wosea nu gɔme na mí, eye womegblẽa ɣeyiɣi na mí o. Esi Sikasededea le susu me na mí la, aleke míaɖee afia be míedea bubu ame siwo míeɖia ɖase na ƒe ɖoɖowɔɖiwo ŋu?\n12. Aleke míawɔ anya ɣeyiɣi nyuitɔ si míayi amewo gbɔ le míaƒe anyigbamama me?\n12 Ele be míadze agbagba ade dzesi ɣeyiɣi nyuitɔ si míayi amewo gbɔ. Le míaƒe anyigbamama me la, ɣekaɣie amewo nɔa aƒe me zi geɖe? Ɣekaɣie woalɔ̃ be yewoaɖo to mí? Anyo be míatrɔ asi le míaƒe gbeadziyiɖoɖowo ŋu be míayi wo gbɔ le ɣeyiɣi mawo dzi. Le teƒe aɖewo la, tso aƒe me yi aƒe me dɔa ɖea vi wu ne míewɔe le ɣetrɔ alo fiẽ me. Ne nenemae nɔnɔmea le le miaƒe nutoa me la, ɖe manyo be nàwɔ ɖoɖo awɔ tso aƒe me yi aƒe me dɔa le ŋkekea ƒe gaƒoƒo mawo me oa? (Mixlẽ 1 Korintotɔwo 10:24.) Míate ŋu aka ɖe edzi be Yehowa ayra ɖe nu sia nu si míatsɔ asa vɔe be míaɖe gbeƒã le míaƒe anyigbamamawo me le ɣeyiɣi si sɔ na amewo dzi la dzi.\n13. Aleke míade bubu aƒemenɔlawo ŋu?\n13 Mɔ bubu ka dzie míate ŋu ato ade bubu aƒemenɔlawo ŋu? Ne aƒemenɔla aɖe xɔ mí la, ele be míaɖi ɖase nɛ nyuie, gake mele be míanɔ egbɔ wòadidi fũu akpa o. Ðewohĩ amea ɖo ɣeyiɣi ma ɖi na nu bubu aɖe si le vevie nɛ wɔwɔ. Ne aƒemenɔlaa gblɔ be yemevo o la, míate ŋu ana wòanya be nya kpui aɖe koe míedi be míagblɔ nɛ, eye míawɔ míaƒe ŋugbedodoa dzi. (Mat. 5:37) Hafi míawu dzeɖoɖoa nu la, anyo be míabia amea be ɣekaɣie wòadi be míagava egbɔ ake mahã. Gbeƒãɖela aɖewo kpɔe be eɖea vi ne yewogblɔ be: “Madi vevie be magava gbɔwò. Ðe wòadzɔ dzi na wò be maƒo ka na wò alo aɖo message ɖe wò hafi avaa?” Ne míetrɔ míaƒe ɖoɖowo wòsɔ ɖe amewo ƒe ɖoɖowɔɖiwo nu la, ke míele Paulo, ame si ‘media eya ŋutɔ ƒe nyonyo o, ke boŋ ame geɖewo tɔ, bene woakpɔ ɖeɖe’ la, ƒe kpɔɖeŋu srɔ̃m.—1 Kor. 10:33.\nALEKE WÒLE BE MAƑO NU NA WO?\n14-16. (a) Nu ka tae wòhiã be míagblɔ susu si tae míeva aƒemenɔlaa gbɔ eme nakɔ? Gblɔ eƒe kpɔɖeŋu. (b) Mɔnu kae dzikpɔla mɔzɔla aɖe kpɔ be eɖea vi?\n14 Tsɔe be gbe ɖeka la, ame aɖe ƒo ka na wò. Esi nèse eƒe gbe la, èkpɔe be yemenya amea o. Gake amea le nya biam wò ku ɖe nuɖuɖu si dzɔa dzi na wò ŋu. Àtsi dzi le ɖokuiwò me le ame si le kaa ƒom kple nu si tututu dim wòle ŋu. Anɔ eme be esi nèdi be yeade bubu eŋu ta la, àƒo nu kplii vie, gake ɖewohĩ àtso dzeɖoɖoa dzi kaba. Ke hã tsɔe be ame si ƒo ka na wò la ɖe eɖokui nu enumake be nuɖuɖuŋutinunyalae yenye, eye be aɖaŋu nyui aɖewo le ye si yedi be yeaɖo na wò. Anɔ eme be àlɔ̃ aɖo toe. Le nyateƒe me la, edzɔa dzi na mí ne amewo meɣla ame siwo wonye ɖe mí o eye woƒo nu na mí ŋuɖɔɖotɔe. Aleke míate ŋu ade bubu amewo ŋu nenema le gbeadzi?\n15 Le nuto geɖe me la, ehiã be míagblɔ susu si tae míeva aƒemenɔlaa gbɔ la eme nakɔ. Enye nyateƒe be nya vevi aɖewo le mía si si ŋu aƒemenɔlaa menya nu tsoe o, gake tsɔe be míeɖe ame siwo míenye fia aƒemenɔlaa o, ɖeko míebia nya sia enumake tsɔ dze dzeɖoɖoa gɔmee, be: “Ne àte ŋu aɖɔ kuxi siwo le xexea me ɖo la, wo dometɔ kae nàɖɔ ɖo?” Míenyae be susu si tae míebia nya ma ɖoe nye be míanya amea ƒe susu le nya ma ŋu eye eyome míazã Biblia atsɔ aɖo nyaa ŋu nɛ. Ke hã aƒemenɔlaa abia eɖokui be: ‘Ame kae ame sia nye, eye nu ka tae wòle nya sia biamem? Nya sia gɔme ɖe?’ Eya ta ele be míadze agbagba be míana aƒemenɔlaa navo le eɖokui me. (Flp. 2:3, 4) Aleke míate ŋu awɔ esia?\n16 Dzikpɔla mɔzɔla aɖe kpɔe be mɔnu si gbɔna ɖea vi. Ne edo gbe na aƒemenɔlaa vɔ la, etsɔa trakt si nye Àdi Be Yeanya Nyateƒe Laa? nanɛ hegblɔna be: “Míele agbalẽvi sia nam ame sia ame le nutoa me egbea. Edzro nyabiase ade siwo amewo lɔ̃a biabia la me. Tɔwòe nye esia.” Nɔviŋutsua gblɔ be ame geɖe ɖea dzi ɖi vie ne wonya susu si tae míeva wo gbɔ ɖo. Le esia megbe la, enɔa bɔbɔe be woayi dzeɖoɖoa dzi. Eyome dzikpɔla mɔzɔlaa biaa aƒemenɔlaa be: “Ède ŋugble le biabia siawo dometɔ aɖe ŋu kpɔa?” Ne aƒemenɔlaa tɔ asi wo dometɔ aɖe dzi la, nɔviŋutsua ʋua trakt la eye wodzroa nu si Biblia gblɔ tsɔ ɖo nya ma ŋu me. Ne metia nyabiaseawo dometɔ aɖeke o la, dzikpɔlaa ŋutɔ tiaa ɖeka heyia dzeɖoɖoa dzi be aƒemenɔlaa nagatsi dzimaɖi o. Ke hã mɔ bubu geɖewo li siwo dzi míato adze dzeɖoɖo gɔme kple amewo. Le nuto aɖewo me la, aƒemenɔlawo kpɔa mɔ be míawɔ nanewo siwo woƒe dekɔnuwo bia hafi agblɔ susu si tae míeva ɖo. Nu vevitɔa ye nye be, míatrɔ asi le míaƒe ŋgɔdonyawo ŋu wòasɔ ɖe ale si nutoa me tɔwo kpɔa mɔ be amewo naƒo nu na yewo la nu.\nYI EDZI NÀNƆ WƆWƆM ÐE SIKASEDEDEA DZI LE GBEƑÃÐEÐEDƆA ME\n17. Mɔ kawo dzie míate ŋu ato awɔ ɖe Sikasededea dzi le míaƒe gbeƒãɖeɖedɔa me?\n17 Va se ɖe afi sia la, mɔ kawo dzie míetona wɔna ɖe agbenɔnɔ ŋuti gɔmeɖose vevitɔ, alo Sikasededea, dzi le míaƒe gbeƒãɖeɖedɔa me? Míewɔa nu ɖe aƒemenɔla ɖe sia ɖe ŋu le eƒe nɔnɔme nu. Míeɖoa ŋku edzi be amewo ƒe aƒewo kple nunɔamesiwo le vevie na wo eye míedea bubu wo ŋu. Míedzea agbagba be míayi amewo gbɔ le ɣeyiɣi nyuitɔ si míatu wo eye woalɔ̃ be yewoaɖo to mí la dzi. Míetrɔa asi le míaƒe ŋgɔdonyawo ŋu be wòasɔ ɖe ale si nutoa me tɔwo kpɔa mɔ be amewo naƒo nu na yewo la nu.\n18. Nu nyui kawoe dona tsoa eme ne míewɔ nu ɖe amewo ŋu abe ale si míadi be woawɔ nu ɖe mía ŋu ene?\n18 Nu nyui geɖe dona tsoa eme ne míewɔ nu ɖe amewo ŋu abe ale si míadi be woawɔ nu ɖe mía ŋu ene. Ne míewɔa nu ɖe amewo ŋu nyuie ameŋububutɔe la, ke míena míaƒe kekeli le keklẽm, míele eɖem fia be míewɔna ɖe Ŋɔŋlɔawo me gɔmeɖosewo dzi, eye míele ŋutikɔkɔe tsɔm na mía Fofo si le dziƒo. (Mat. 5:16) Neva eme be ale si míeƒoa nu na amewo le gbeadzi nahe wo ɖe nyateƒea ŋu. (1 Tim. 4:16) Amewo ɖaxɔ Fiaɖuƒegbedeasia loo alo womeɖaxɔe o, míaƒe dzi dzea eme esi míenyae be míele mía tɔ sinua wɔm be míawɔ míaƒe subɔsubɔdɔa ade goe. (2 Tim. 4:5) Mina mía dometɔ ɖe sia ɖe nasrɔ̃ apostolo Paulo, ame si gblɔ be: ‘Nya nyui la tae mewɔa nuwo katã ɖo, ale be mate ŋu agblɔe na amewo.’ (1 Kor. 9:23) Eya ta mina mí katã míawɔ ɖe Sikasededea dzi le gbeƒãɖeɖedɔa me ɣesiaɣi.


2 Korintotɔwo 3 - Holy Bible [Ewe Bible (BEE)]\nKe nya siwo meŋlɔ na mi la, ɖe wodze abe míele mía ɖokui kafum enea? Míawo la míele abe aʋatsonufiala mawo siwo xɔa kafukafugbalẽwo tsoa amewo gbɔ va nɔa mia fiam la ene o; míawo ya kafukafugbalẽ aɖeke mehiã mí o.\nFifia la ame sia ame le afi sia afi kpɔe dze sii azɔ be Kristo to mia dzi wɔ dɔ nukutɔe le mia dome, eye miezu ame yeyewo. Elabena miedzudzɔ agbe vlo nɔnɔ eye mieva nyateƒe ƒe kekeli la gbɔ, esia ɖeɖe si amewo kpɔ le mia ŋuti la nye agbalẽ blibo si woaxlẽ.\nAmewo akpɔe be miezu agbalẽ si tso Kristo gbɔ to mía dzi. Menye agbalẽ si woŋlɔ kple nuŋlɔti kple nuŋlɔtsi o ke boŋ esi wotsɔ Mawu gbagbe la ƒe Gbɔgbɔ ŋlɔe ɖe miaƒe dziwo me, ke menye ɖe nuŋlɔkpewo dzi o.\nMíele nya siawo gblɔm kple kakaɖedzi, elabena míeɖo ŋu ɖe Mawu ɖeka hɔ̃ la ko ŋu to Aƒetɔ Yesu Kristo me be akpe ɖe mía ŋu be míawɔ ɖe nu sia nu si míagblɔ la dzi.\nMíawo la ŋusẽ aɖeke mele mía si si míate ŋu atsɔ awɔ nu siawo katã o, ke míaƒe ŋusẽ kple dzidzedzekpɔkpɔ la tso Mawu gbɔ.\nMawu nye ame si de dɔ sia asi na mí bena míaɖe gbeƒã nubabla yeye si wòwɔ be ame sia ame nakpɔ agbe mavɔ la. Nubabla yeye sia to vovo sãa tso xoxoa si nye be ame nadze agbagba awɔ ɖe Se Ewoawo dzi la gbɔ, ke yeyetɔe nye be míasubɔ Mawu le Gbɔgbɔ me. Elabena Gbɔgbɔ lae gbɔa agbe ame, ke seawo ɖeɖe ko dzi wɔwɔ kplɔa ame yia ku me.\nEnye nyateƒe be Mose xɔ se siwo ɖeɖe dzi wɔwɔ hea ku vɛ la, le ŋutikɔkɔe gã aɖe me. Eye esi wòtrɔ gbɔ va Israelviwo gbɔ kple seawo la, keklẽ gã aɖe ƒo xlãe ale gbegbe be eƒe amewo mete ŋu kpɔ eƒe ŋkume gɔ̃ o gake ŋutikɔkɔe ma nu va yi xoxo.\nKe azɔ la ɖe míakpɔ mɔ na dzidzɔ kple ŋutikɔkɔe geɖe wu le esime Gbɔgbɔ Kɔkɔe la le amewo xɔm ɖe agbe le ŋkeke siawo me oa?\nNe ŋutikɔkɔe geɖe ƒo xlã se siwo hea ku vɛ la, ekema ŋutikɔkɔe geɖe wu ŋutɔe aƒo xlã nubabla yeye si Mawu wɔ si kplɔa ame yia agbe mavɔ la me.\nLe nyateƒe me la ŋutikɔkɔe ma si klẽ tso Mose ƒe ŋkume la menye naneke ne woatsɔ asɔ kple esi ƒo xlã Mawu ƒe nubabla yeye la o.\nEya ta ne nu xoxo si nu va yi la kpɔ ŋutikɔkɔe nenema la, ekema Mawu ƒe nubabla yeye si hea agbe mavɔ vɛ la ƒe ŋutikɔkɔe la mele gbɔgblɔ me o, elabena eya anɔ anyi tegbetegbe.\nEsi míenya be nubabla yeye sia kple eƒe ŋutikɔkɔe la li tegbee ta la, dzika metsoa mía ƒo o, eye míegblɔa nya la kple dzideƒo.\nMíawo ya la, míawɔ abe ale si Mose wɔ esi wòtsɔ nu tsyɔ mo be Israelviwo nagakpɔ keklẽ la kple ale si wonɔ bubum le mo nɛ la ene o.\nVa se ɖe egbe ŋkeke dzi la, menye Mose ƒe mo ko wotsyɔ nui o, ke boŋ Israelviwo hã ƒe susuwo kple nugɔmesese dzie, elabena wogaɖoa dzi ɖe seawo ŋu eye woxlẽnɛ ɖaa abe nu si ko me woƒe mɔkpɔkpɔ le ene, evɔ wònye to Kristo dzixɔxɔse me ko hafi woate ŋu adzo le vivitia me eye agbe ƒe kekeli la nadze na wo.\nEye va se ɖe fifia ne woxlẽ Mose ƒe Se Ewoawo la, woƒe ŋkuwo meʋu o elabena wobuna be seawo dzi wɔwɔ koe ana agbe yewo.\nKe gbe si gbe wo dometɔ aɖe trɔ tso eƒe mɔ vɔ̃wo dzi eye wòxɔ Kristo abe Aƒetɔ ene la, ekema nu si tsyɔ mo nɛ ta wòle viviti me la ɖena ɖa enumake.\nAƒetɔ la ŋutɔe nye Gbɔgbɔ si naa agbe wo eye afi si Aƒetɔa ƒe Gbɔgbɔ le ko la ablɔɖe vavã hã nɔa afi ma.\nKe mí ame siwo katã xɔ Yesu Kristo abe Aƒetɔ ene eye míeɖo dzi ɖe eya ɖeɖe ko ŋu la, nutsyɔnu aɖeke mele míaƒe mowo o eya ta míele abe ahuhɔ̃e si ɖea Aƒetɔ la ƒe keklẽ kple ŋutikɔkɔe fĩana la ene. Eye zi ale si Kristo ƒe Gbɔgbɔ la le dɔ wɔm le mía me la, etrɔa mí be míaɖi Kristo le eƒe ŋutikɔkɔe me.


Woaɖe Mawu Fiaɖuƒea Ƒe Futɔwo Ða | Mawu Fiaɖuƒe\nNu siwo adzɔ kpuie va se ɖe Harmagedon me la me dzodzro\n1, 2. (a) Nu kawoe ɖo kpe edzi be míaƒe Fia la le dzi ɖum tso ƒe 1914 me ke? (b) Nu kawo mee míadzro le ta sia me?\nÐE NU siwo me míedzro le agbalẽ sia me tso nu siwo wɔm Mawu Fiaɖuƒea le le eƒe futɔwo titina ŋu medo ŋusẽ wò xɔse ŋutɔ oa? (Ps. 110:2) Míekpɔe be míaƒe Fia la ƒo gbeƒãɖelawo ƒe aʋakɔ gã aɖe nu ƒu. Ekɔ eyomedzelawo ŋu le gbɔgbɔ me hekpe ɖe wo ŋu woɖɔ woƒe agbenɔnɔ ɖo. Eye togbɔ be Fiaɖuƒea ƒe futɔwo wɔ ɖe sia ɖe be yewoade mama mía me hã la, ɖekawɔwɔ blibo le mía dome le xexea me godoo egbea. Nu siawo kple bubu geɖe siwo wɔm Fiaɖuƒea le la nye kpeɖodzi sẽŋu be míaƒe Fia la le dzi ɖum le Fiaɖuƒea ƒe futɔwo titina tso ƒe 1914 me ke vavã.\n2 Fiaɖuƒea agawɔ nu siwo wɔ nuku wu le etsɔ si gbɔna kpuie me. Ne Fiaɖuƒea ‘va’ la, “agbã” eƒe futɔwo eye ‘wòaɖe wo ɖa.’ (Mat. 6:10; Dan. 2:44) Gake hafi ɣemaɣi naɖo la, nu ɖedzesi bubu aɖewo adzɔ. Nu kawoe? Biblia me nyagblɔɖi geɖewo ɖo biabia sia ŋu. Mina míadzro nyagblɔɖi mawo dometɔ aɖewo me ne míakpɔ nu siwo adzɔ kpuie la ɖa.\nNu Siwo Adzɔ Do Ŋgɔ Na “Tsɔtsrɔ̃ Kpata” La\n3. Nu kae nye nudzɔdzɔ gbãtɔ si míele mɔ kpɔm na?\n3 Ŋutifafa ƒe ɣli dodo. Apostolo Paulo ƒo nu tso nudzɔdzɔ gbãtɔ si míele mɔ kpɔm na la ŋu le eƒe agbalẽ si wòŋlɔ na Tesalonikatɔwo me. (Mixlẽ 1 Tesalonikatɔwo 5:2, 3.) Paulo ƒo nu tso “Yehowa ƒe ŋkeke la” ŋu le eƒe lɛta ma me, si adze egɔme kple “Babilon Gã la” dzi dzedze. (Nyaɖ. 17:5) Gake hafi Yehowa ƒe ŋkekea nadze egɔme la, dukɔwo anɔ gbɔgblɔm be, “Ŋutifafa kple dedienɔnɔ!” Woate ŋu awɔ esia le nudzɔdzɔ ɖeka aɖe ko me alo anye nudzɔdzɔ ɖedzesi siwo tsiã ɖe enu. Ðe subɔsubɔhakplɔlawo hã akpɔ gome le esia wɔwɔ mea? Esi woawo hã wonye xexea ƒe akpa aɖe ta la, ɖikeke mele eme o be woawɔ ɖeka kple dukɔwo anɔ gbɔgblɔm be, “Ŋutifafa, ŋutifafa!” (Yer. 6:14; 23:16, 17; Nyaɖ. 17:1, 2) Dukɔwo ƒe gbeƒãɖeɖe ŋutifafa kple dedienɔnɔ anye dzesi be Yehowa ƒe ŋkekea le egɔme dze ge. Mawu Fiaɖuƒea ƒe futɔwo ‘mate ŋu asi le enu le mɔ aɖeke nu o.’\n4. Aleke Paulo ƒe nyagblɔɖi si ku ɖe ŋutifafa kple dedienɔnɔ ƒe ɣlia dodo ŋu gɔmesese ɖea vi na míi?\n4 Aleke nyagblɔɖi sia gɔmesese ɖea vi na míi? Paulo gblɔ be: “Miele viviti me o, bene ŋkeke ma naɖi ɖe mi abe ale si wòaɖi ɖe fiafitɔwo ene o.” (1 Tes. 5:3, 4) To vovo na xexea la, míawo ya míenya afi si fifi nudzɔdzɔwo ɖo tae. Aleke tututue ŋutifafa kple dedienɔnɔ ŋuti nyagblɔɖi sia ava emee? Ðeko míada ŋku ɖi akpɔ ale si xexea me nudzɔdzɔwo ava yii ɖa. Ekema “mina míanɔ ŋudzɔ, eye míanɔ mo xexi.”—1 Tes. 5:6; Zef. 3:8.\nXaxa Gã La Fe Ati\n5. Nudzɔdzɔ kae adze “xaxa gã” la gɔme?\n5 Subɔsubɔhawo dzi dzedze. Ðo ŋku edzi be Paulo gblɔ be: “Ne wole gbɔgblɔm be: “Ŋutifafa kple dedienɔnɔ!” la, ekema tsɔtsrɔ̃ kpata ava wo dzi kpoyi.” Abe ale si ko dzikedzo doa ŋgɔ teti na dziɖegbee ene la, nenema tututue ne wonya do “Ŋutifafa kple dedienɔnɔ!” ƒe ɣlia ko la, “tsɔtsrɔ̃ kpata” akplɔe ɖo. Nu kawoe woatsrɔ̃? Gbãtɔae nye “Babilon Gã la,” si nye alakpasubɔsubɔ ƒe xexemefiaɖuƒea, si wogayɔna be “gbolo.” (Nyaɖ. 17:5, 6, 15) Kristodukɔa kple alakpasubɔsubɔha bubuawo ɖeɖe ɖae anye “xaxa gã” la ƒe gɔmedzedze. (Mat. 24:21; 2 Tes. 2:8) Nudzɔdzɔ sia awɔ moyaa na ame akpa gãtɔ. Nu ka tae? Elabena va se ɖe ɣemaɣi la, gbolo la agakpɔtɔ anɔ eɖokui bum be yenye “fianyɔnu” si ‘maxa nu akpɔ o.’ Gake kasia akpɔe be yekui wòɖuɖu. Woatsrɔ̃e ɖa alɔtsɔtsɔe abe le “ŋkeke ɖeka dzi” ene.—Nyaɖ. 18:7, 8.\n6. Ame kawoe adze “Babilon Gã la” dzi?\n6 Ame kawoe adze “Babilon Gã la” dzi? Woyɔ wo be “lã wɔadã” si “dzo ewo li na.” Nyaɖeɖefia ƒe agbalẽa me nyawo ɖee fia be lã wɔadã lae nye Dukɔ Ƒoƒuawo. Dzo ewo la le tsitre ɖi na egbegbe dunyahedziɖuɖu siwo katã da megbe na “lã wɔadã” la, “si biã helĩhelĩ.” (Nyaɖ. 17:3, 5, 11, 12) Aleke gbegbe amedzidzedzea nu asẽe? Dukɔ siwo katã le Dukɔ Ƒoƒuawo ƒe habɔbɔa me la aha gbolo la ƒe kesinɔnuwo; woavuvui, eye “woatɔ dzoe wòafiã keŋkeŋ.”—Mixlẽ Nyaɖeɖefia 17:16. *\n7. Aleke Yesu ƒe nya siwo le Mateo 24:21, 22 la va eme le ƒe alafa gbãtɔ M.Ŋ. me, eye aleke woava eme le etsɔme?\n7 Ŋkekeawo dzi tsotso. Míaƒe Fia la gblɔ nu si adzɔ le xaxa gãa ƒe akpa sia la na mí. Yesu gblɔ be: “Le ame tiatiawo ta la, woatso ŋkeke mawo dzi.” (Mixlẽ Mateo 24:21, 22) Yesu ƒe nyawo va eme le mɔ sue aɖe nu le ƒe 66 M.Ŋ. me esi Yehowa ‘tso’ Roma srafowo ƒe Yerusalem dzi dzedzea dzi. (Marko 13:20) Esia ʋu mɔnukpɔkpɔ na Kristotɔ siwo nɔ Yerusalem kple Yudea be woasi ahatsi agbe. Ke aleke nya siawo ava eme le mɔ si lolo wu nu le xaxa gã si gbɔna me? Yehowa ato míaƒe Fia dzi ‘atso’ Dukɔ Ƒoƒuawo ƒe alakpasubɔsubɔhawo dzi dzedzea dzi ale be woagatsrɔ̃ subɔsubɔha vavãtɔ akpe ɖe alakpasubɔsubɔhawo ŋu o. Esia awɔe be togbɔ be woatsrɔ̃ alakpasubɔsubɔhawo katã ɖa hã la, subɔsubɔha vavãtɔ ya akpɔtɔ anɔ anyi. (Ps. 96:5) Azɔ mina míadzro nu siwo adzɔ akplɔ xaxa gãa ƒe akpa sia ɖo la me.\nNu Siwo Adzɔ Va Se Ðe Harmagedon Me\n8, 9. Dzesi kawo ŋue Yesu anya nɔ nu ƒom tsoe, eye aleke amewo awɔ nu ɖe nu siwo woakpɔ ŋu?\n8 Le Yesu ƒe nyagblɔɖi siwo ku ɖe ŋkeke mamlɛawo ŋu me la, eƒo nu tso nu ɖedzesi geɖe siwo adzɔ va se ɖe Harmagedon me ŋu. Nudzɔdzɔ eve siwo me míadzro fifia la dze le Mateo, Marko, kple Luka ƒe Nyanyuigbalẽawo siaa me.—Mixlẽ Mateo 24:29-31; Marko 13:23-27; Luka 21:25-28.\n9 Dzesiwo adze le dziƒo. Yesu gblɔe ɖi be: “Ɣe ado viviti, eye ɣleti mana eƒe kekeli o, eye ɣletiviwo age tso dziƒo.” Efia be amewo magakpɔ subɔsubɔhakplɔlawo sinu ɣemaɣi be yewoaxɔ kekeli alo mɔfiame tso wo gbɔ o. Gake ɖe Yesu ƒe nyawo ate ŋu afia hã be dzesi wɔnuku aɖewo adze le dziƒoa? Ðewohĩ anɔ eme nenema. (Yes. 13:9-11; Yoel 2:1; 3:3, 4) Aleke amewo awɔ nu ɖe nu siwo woakpɔ ŋu? ‘Woatɔtɔ vevie’ le esi “womanya nu si woawɔ o” ta. (Luka 21:25; Zef. 1:17) Nyateƒee, Mawu Fiaɖuƒea ƒe futɔwo katã—tso ‘fiawo dzi va se ɖe kluviwo’ dzi—“aku ƒenyi le vɔvɔ̃ kple mɔkpɔkpɔ na nu siwo gbɔna” ta, eye woaƒu du be yewoadi afi aɖe abe ɖo. Gake womakpɔ bebeƒe gbagbe aɖeke si ate ŋu akpɔ wo ta tso Fia la ƒe dziku nu o.—Luka 21:26; 23:30; Nyaɖ. 6:15-17.\n10. Ʋɔnu kae Yesu adrɔ̃ amewo, eye aleke Mawu Fiaɖuƒea ƒe akpadzinɔlawo kple Fiaɖuƒea ƒe futɔwo awɔ nu ɖe emetsonuawo ŋu?\n10 Ʋɔnudɔdrɔ̃ amewo. Azɔ Mawu Fiaɖuƒea ƒe futɔwo katã, wolɔ̃ alo womelɔ̃ o, woagakpɔ nudzɔdzɔ aɖe si adzi woƒe nuxaxa ɖe edzi la teƒe. Yesu gblɔ be: “Woakpɔ Amegbetɔvi la le alilikpowo me gbɔna kple ŋusẽ gã kpakple ŋutikɔkɔe.” (Marko 13:26) Yesu ƒe ŋusẽ ɖeɖefia le mɔ wɔnuku sia nu anye dzesi be eva ɖo hena ʋɔnudɔdrɔ̃. Le ŋkeke mamlɛawo ŋuti nyagblɔɖi sia ke ƒe akpa bubu me la, Yesu na numekɔkɔ bubuwo tso ʋɔnu si wòadrɔ̃ ɣemaɣi la ŋu. Numekɔkɔ mawo dze le alẽwo kple gbɔ̃wo ŋuti lododoa me. (Mixlẽ Mateo 25:31-33, 46.) Woadrɔ̃ ʋɔnu Mawu Fiaɖuƒea ƒe akpadzinɔla wɔnuteƒewo be wonye “alẽwo”; eya ta woafɔ woƒe “tawo dzi” le esi wonya be yewoƒe “ɖeɖekpɔkpɔ le gogom” ta. (Luka 21:28) Gake woadrɔ̃ ʋɔnu Fiaɖuƒea ƒe futɔwo ya be wonye “gbɔ̃wo”; eya ta ‘woaƒo akɔta vevie le nuxaxa ta’ le esi wonya be ‘tsɔtsrɔ̃ mavɔ’ ye le yewo lalam ta.—Mat. 24:30; Nyaɖ. 1:7.\n11. Nu kae wòle be wòanɔ susu me na mí ne míele nudzɔdzɔ siwo akplɔe ɖo me dzrom?\n11 Ne Yesu drɔ̃ ʋɔnu “dukɔwo katã” vɔ la, nu ɖedzesi bubu geɖewo agadzɔ hafi Harmagedon-ʋaa nadze egɔme. (Mat. 25:32) Mina míadzro nu siawo dometɔ eve me: Gog ƒe amedzidzedzea kple amesiaminawo nu ƒoƒo ƒu. Ne míele nudzɔdzɔ eve siawo me dzrom la, nenɔ susu me na mí be Mawu ƒe Nya la megblɔ ɣeyiɣi si tututu me wo dometɔ ɖe sia ɖe adzɔ le o. Anɔ eme kokoko be nudzɔdzɔ eveawo dometɔ ɖeka ava do go ɖe evelia nu hena ɣeyiɣi aɖe.\n12. Aʋa mamlɛtɔ kae Satana aho ɖe Fiaɖuƒea ŋu?\n12 Amedzidzedze mamlɛtɔ. Gog si tso Magog la adze amesiamina susɔeawo kple woƒe zɔhɛ alẽ bubuawo dzi. (Mixlẽ Ezekiel 38:2, 11.) Tsotso ɖe Mawu Fiaɖuƒe si le dzi ɖum ŋu alea ye anye Satana ƒe avu mamlɛtɔ si wòawɔ le aʋa si wòho ɖe amesiamina susɔeawo ŋu tso esime wonyãe le dziƒo la me. (Nyaɖ. 12:7-9, 17) Vevietɔ tso esi wodze amesiaminawo nu ƒoƒo ƒu ɖe Kristo hame si wogbugbɔ ɖo te me la, Satana dze agbagba vevie be yeagblẽ dzidzedze si kpɔm wonɔ le gbɔgbɔ me la me, gake mete ŋui o. (Mat. 13:30) Ke hã, ne alakpasubɔsubɔhawo katã nu yi eye wòdze abe ɖe Mawu ƒe amewo le “anyigba, si le nuvo” dzi eye “gli, gameti kple agbo mele wo si o” ene la, Satana abui be ema nye mɔnukpɔkpɔ nyui aɖe na ye be yeabu mo na wo. Aƒlɔ dzo ɖe etevi vɔ̃ɖiawo te be woaho aʋa sesẽ aɖe ɖe Fiaɖuƒea ƒe akpadzinɔlawo ŋu.\n13. Aleke Yehowa axɔ na eƒe amewoe?\n13 Ezekiel ƒo nu tso nu si adzɔ ɣemaɣi ŋu. Egblɔ nya ɖi tso Gog ŋu be: “Àtso nɔwòƒe le anyiehe kekeake ava, eye dukɔ geɖe akpe ɖe ŋuwò, wo katã woanɔ sɔ dzi, ameha gã kple aʋakɔ dranyi wòanye; eye àho ɖe nye dukɔ Israel ŋu, ànyẽ atsyɔ anyigba la abe alilikpo ene.” (Eze. 38:15, 16) Aleke Yehowa awɔ nu ɖe aʋakɔ gã nyadri sia si ɖoe kplikpaa be yeatsrɔ̃ eƒe amewo la ŋu? Yehowa gblɔ be: “Nye dɔmedzoe ade dzi le nye ŋɔti me.” “Mayɔ yi ɖe eŋu.” (Eze. 38:18, 21; mixlẽ Zaxarya 2:12.) Yehowa ade asi nyaa me ahaxɔ na esubɔla siwo le anyigba dzi. Esiae anye Harmagedon-ʋa la.\n14, 15. Nu bubu kae adzɔ ɣeyiɣi aɖe le Satana ƒe amedzidzedze mamlɛtɔ ƒe gɔmedzedze megbe?\n14 Hafi míaƒo nu tso ale si Yehowa aʋli eƒe amewo ta le Harmagedon-ʋaa me ŋu la, mina míatɔ vie ahadzro nudzɔdzɔ vevi bubu aɖe me gbɔ. Enye nane si adzɔ ɣeyiɣi aɖe le Satana ƒe amedzidzedze mamlɛa ƒe gɔmedzedze kple Harmagedon-ʋaa ƒe gɔmedzedze dome. Abe ale si míegblɔe le memama 11 lia me ene la, nudzɔdzɔ evelia siae nye amesiamina susɔeawo nu ƒoƒo ƒu.\n15 Amesiaminawo nu ƒoƒo ƒu. Mateo kple Marko siaa he susu yi nya aɖe si Yesu gblɔ tso “ame tiatiawo,” alo Kristotɔ siwo wotsɔ gbɔgbɔ si ami na, ŋu la dzi be enye nu siwo adzɔ do ŋgɔ na Harmagedon la dometɔ ɖeka. (Kpɔ memama 7.) Esi Yesu nɔ nu ƒom tso eɖokui ŋu abe Fia ene la, egblɔe ɖi be: “Ekema adɔ mawudɔlawo ɖa, eye aƒo eƒe ame tiatiawo nu ƒu tso ya eneawo dzi, tso anyigba ƒe seƒe ke va se ɖe dziƒo ƒe seƒe ke.” (Marko 13:27; Mat. 24:31) Amesiaminawo nu ƒoƒo ƒu ka ŋue Yesu nɔ nu ƒom tsoe le afi sia? Menye Kristotɔ amesiamina susɔeawo nutetre mamlɛa, si adzɔ do ŋgɔ teti hafi xaxa gãa nadze egɔme ŋu nya gblɔm wòle o. (Nyaɖ. 7:1-3) Ke boŋ nu si adzɔ le xaxa gãa me ŋue Yesu nɔ nu ƒom tsoe. Eya ta anɔ eme be ɣeyiɣi aɖe le Satana ƒe amedzidzedze mamlɛtɔa ƒe gɔmedzedze megbe la, woaƒo amesiamina siwo gasusɔ ɖe anyigba dzi la nu ƒu ɖe dziƒo.\n16. Akpa kae amesiamina siwo woafɔ ɖe tsitre awɔ le Harmagedon-ʋaa me?\n16 Akpa kae amesiamina susɔeawo nu ƒoƒo ƒu sia awɔ le nudzɔdzɔ si akplɔe ɖo, si nye Harmagedon, la me? Ɣeyiɣi si me woaƒo amesiamina susɔeawo nu ƒu la ɖee fia be amesiaminawo katã anɔ dziƒo hafi Mawu ƒe Harmagedon-ʋaa adze egɔme. Woana ŋusẽ Kristo ƒe hatidziɖula 144,000 siawo siwo woafɔ ɖe tsitre la le dziƒo be woawɔ ɖeka kple Yesu axɔ “gatikplɔ” si woatsɔ atsrɔ̃ Mawu Fiaɖuƒea ƒe futɔwo katã. (Nyaɖ. 2:26, 27) Azɔ amesiamina siawo kple mawudɔla sesẽwo adze Kristo, Fia Aʋawɔla la yome woakpe aʋa kple futɔwo ƒe ‘aʋakɔ gã nyadri’ si ƒe ŋku biã vevie be yewoatsrɔ̃ Yehowa ƒe amewo. (Eze. 38:15) Ne aʋakɔ sesẽ eve siawo nya kpe ŋgo ko la, Harmagedon-ʋa lae nye ema fe ati!—Nyaɖ. 16:16.\nXaxa Gã La Taƒoƒo\nHarmagedon-ʋaa fe ati!\n17. Nu kae adzɔ ɖe “gbɔ̃wo” dzi le Harmagedon me?\n17 Ame siwo wobu fɔe la tsɔtsrɔ̃. Harmagedon-ʋa lae aƒo xaxa gãa ta. Yesu aɖe afɔ vevi bubu aɖe le aʋa sia me. Edrɔ̃ ʋɔnu “dukɔwo katã” xoxo, eya ta fifia ahe to na ame siwo wòbu fɔe, si fia be atsrɔ̃ ame siwo katã wòdrɔ̃ ʋɔnui do ŋgɔ be wonye “gbɔ̃wo.” (Mat. 25:32, 33) Míaƒe Fia la atsɔ “yi ɖaɖɛ legbe aɖe” “adza dukɔwo.” Ɛ̃, ame siwo katã nye gbɔ̃wo—tso “fiawo” dzi va se ɖe “kluviwo” dzi—‘ayi ɖe tsɔtsrɔ̃ mavɔ la me.’—Nyaɖ. 19:15, 18; Mat. 25:46.\n18. (a) Nu kae ana ‘alẽawo’ nagbɔ fũu azɔ? (b) Aleke Yesu awu eƒe aʋadziɖuɖua nui?\n18 Kpɔ ale si gbegbe esia ana ame siwo Yesu drɔ̃ ʋɔnui be wonye “alẽwo” la agbɔ fũu ɖa! Esusɔ vie ko “gbɔ̃wo” ƒe aʋakɔ gã nyadri si le Satana te la fanya wo abe ‘alẽ’ siwo ŋu wɔna aɖeke mele o ene, gake woxɔ na wo tso futɔawo si me be woanye “ameha gã” si “do go tso xaxa gã la me.” (Nyaɖ. 7:9, 14) Azɔ ne Yesu ɖe Mawu Fiaɖuƒea ƒe futɔ siwo nye amegbetɔwo ɖa vɔ la, atsɔ Satana kple eƒe gbɔgbɔ vɔ̃wo aƒu gbe ɖe aʋli me. Woaxɔ ŋusẽ le wo si keŋkeŋ woazu abe ame kukuwo ene hena ƒe akpe ɖeka.—Mixlẽ Nyaɖeɖefia 6:2; 20:1-3.\nAle Si Míadzra Mía Ðokuiwo Ðoe\n19, 20. Aleke míate ŋu awɔ ɖe nufiame siwo le Yesaya 26:20 kple 30:21 me la dzi egbea?\n19 Aleke míate ŋu adzra mía ɖokuiwo ɖo ɖe nu dziŋɔ siwo adzɔ kpuie ŋu? Wogblɔ le Gbetakpɔxɔ me ƒe aɖewoe nye esi va yi be: “Agbetsitsi anɔ te ɖe toɖoɖo dzi.” Nu ka tae? Ŋuɖoɖoa dze le nuxlɔ̃ame si Yehowa na Yudatɔ siwo nɔ aboyo me le Babilon la me. Yehowa gblɔe ɖi do ŋgɔ be woadze Babilon dzi, gake aleke Mawu ƒe amewo adzra wo ɖokuiwo ɖo ɖe nudzɔdzɔ ma ŋu? Yehowa gblɔ be: “Nye dukɔ, yi ɖe wò xɔgã me, eye nado ʋɔ ɖe ɖokuiwò nu, ɣla ɖokuiwò vie, va se ɖe esime dziku la nu nava yi.” (Yes. 26:20) De dzesi nya siwo wozã le kpukpui sia me: “Yi ɖe wò xɔgã me,” ‘do ʋɔa,’ “ɣla ɖokuiwò.” Nya siawo katã nye sedede, alo nu siwo wobia tso ame si be wòawɔ. Yudatɔ siwo awɔ ɖe sedede siawo dzi la anɔ woƒe xɔwo me, si awɔe be asrafo siwo xɔ dua ƒe ablɔwo dzi la matu nu kple wo dometɔ aɖeke o. Eya ta woƒe agbetsitsi nɔ te ɖe toɖoɖo Yehowa ƒe mɔfiamewo dzi. *\n20 Nufiame kae le esia me na mí? Abe ale si wònɔ le Mawu subɔla siwo nɔ anyi le blema gome ene la, míawo hã míaƒe agbetsitsi le nu siwo adzɔ kpuie me anɔ te ɖe toɖoɖo Yehowa ƒe mɔfiamewo dzi. (Yes. 30:21) Mɔfiame mawo vana na mí to hamea dzi. Eya ta míedi be míasrɔ̃ toɖoɖo tso dzi me ahawɔ ɖe mɔfiame siwo míexɔna dzi. (1 Yoh. 5:3) Ne míewɔa esia fifia la, anɔ bɔbɔe na mí le etsɔme be míalɔ̃ faa aɖo to ale be mía Fofo Yehowa kple míaƒe Fia Yesu nakpɔ mía ta. (Zef. 2:3) Ametakpɔkpɔ sia ana mɔnukpɔkpɔ mí be míawo ŋutɔwo míakpɔ eteƒe esime Mawu Fiaɖuƒea aɖe eƒe futɔwo katã ɖa keŋkeŋ. Nudzɔdzɔ si womaŋlɔ be akpɔ gbeɖe o kae nye esi wòanye!\n^ mm. 6 Edze ƒãa be “Babilon Gã la” tsɔtsrɔ̃ ku ɖe alakpasubɔsubɔhawo ɖeɖe ɖa koŋ ŋu, ke menye ame siwo katã le subɔsubɔha mawo me la tsɔtsrɔ̃ o. Eya ta le “Babilon Gã la” tsɔtsrɔ̃ megbe la, ame siwo nɔ eme tsã la dometɔ aɖewo agakpɔtɔ anɔ anyi eye abe ale si wòdze le Zaxarya 13:4-6 ene la, woaɖee afia gaglã be yewomeganye subɔsubɔha aɖeke me tɔwo o.\n^ mm. 19 Àte ŋu akpɔ nya sia ŋuti numekɔkɔ bubuwo le Yesaya ƒe Nyagblɔɖi—Enye Kekeli na Ameƒomea Katã I, axa 282-283.\nNu siwo wɔm Fiaɖuƒea le, siwo me míedzro le agbalẽ sia me, dometɔ kae do ŋusẽ wò xɔse vevie?\nNudzɔdzɔ siwo le ŋgɔ gbɔna dometɔ aɖewo ɖe?\nAleke míaƒe Fia la akpɔ mía ta do ŋgɔ na Harmagedon-ʋaa kple le aʋaa me siaa?\nAleke míate ŋu adzra mía ɖokuiwo ɖo ɖe nu siwo le ŋgɔ gbɔna ŋu?\nNU SIWO ADZƆ LE ETSƆME KPUIE\nHafi Fiaɖuƒea nava ɖe eƒe futɔwo ɖa la, nu ɖedzesi geɖewo adzɔ. Mawu ƒe Nya la na míenya nu siwo gbɔna dzɔdzɔ ge, gake mena míenya ɣeyiɣi didi si nudzɔdzɔ siawo axɔ o\n(Kpɔ memama 2)\nƔEYIƔI SI ƑE DIDIME MÍENYA O ƑE GƆMEDZEDZE\nNu Siwo Adzɔ Do Ŋgɔ Na Xaxa Gã La\nŊutifafa kple dedienɔnɔ ƒe ɣli dodo\n(Kpɔ memama 3, 4)\nKristotɔ amesiamina susɔeawo nutetre mamlɛtɔ\n(Kpɔ memama 15)\nXaxa Gã La Dze Egɔme\nSubɔsubɔhawo dzi dzedze\n(Kpɔ memama 5, 6)\nŊkekeawo dzi tsotso (Mat. 24:21, 22)\n(Kpɔ memama 7)\nDzesiwo adze le dziƒo\nƲɔnudɔdrɔ̃ alẽwo kple gbɔ̃wo\n(Kpɔ memama 10)\nGog si tso Magog ƒe amedzidzedzea\n(Kpɔ memama 12-14)\nAmesiamina susɔeawo nu ƒoƒo ƒu ɖe dziƒo\nYehowa dɔ Fia si wòɖo la be wòaxɔ na esubɔla wɔnuteƒewo\n(Kpɔ memama 13, 16-18)\n(Mat. 25:46; Nyaɖ. 16:16)\n(Kpɔ memama 16, 17)\nNutsrɔ̃ŋusẽ—‘Yehowa Nye Aʋawɔla Kalẽtɔ’\nAleke “ŋutifafa Mawu” la awɔ aʋa ɖo?\nLãkplɔvi Adre Kple Amegã Enyi—Nu Kae Wòfia Egbea?\nAleke Xizkiya, Yesaya, Mixa kple Yerusalem-megãwo nye lãkplɔvi nyuiwo le blema? Ame kawoe lãkplɔvi adre kple amegã enyiawo tsi tre ɖi na egbea?


Hamemetsitsiwo, Ðe Miedina Be Miana Hehe Nɔvi Bubuwoa? | Nusɔsrɔ̃\nAleke gbegbee hehenana nɔvi bubuwo le vevie, eye nu ka tae?\nVi kae wòaɖe na hamea ne hamemetsitsiwo naa hehe nɔviwo?\nAleke hamemetsitsiwo ate ŋu asrɔ̃ Samuel ƒe kpɔɖeŋu le hehenana nɔviwo me?\n1, 2. Nu kae nutome sue dzikpɔlawo de dzesii le hame geɖe me?\nNUTOME sue dzikpɔla le kpekpe si wɔm wòle kple hamemetsitsiwo ta ƒom. Esi wòfɔ ta dzi kpɔ nɔviŋutsu dovevienu siawo, siwo dometɔ aɖewo tsi ate ŋu anye fofoa gɔ̃ hã, ƒe mo la, edze ƒãa be elɔ̃ wo katã vevie. Ke hã nya vevi aɖe le fu ɖem na dzikpɔlaa. Ebia hamemetsitsiawo be, “Nɔviwo, nu kawo wɔm miele be miatsɔ ana hehe nɔviŋutsu bubuwo be woadze axɔ agbanɔamedzi geɖe?” Hamemetsitsiawo nya be esi nutome sue dzikpɔlaa va yewo gbɔ va yi la, ede dzi ƒo na yewo be yewoadi ɣeyiɣi ana hehe nɔviwo. Hamemetsitsiawo zi ɖoɖoe sẽe; mlɔeba wo dometɔ ɖeka gblɔ be, “Míewɔ nu boo aɖeke o.” Hamemetsitsi mamlɛawo katã lɔ̃ ɖe edzi nenema.\n2 Ne hamemetsitsie nènye la, ɖewohĩ wò hã àɖo eŋu nenema. Nutome sue dzikpɔlawo de dzesii be, ehiã be hamemetsitsi geɖe nadi ɣeyiɣi ana hehe ɖekakpuiwo kple nɔviŋutsu tsitsi bubuwo be woakpe asi ɖe hamea me gbanɔamedziwo tsɔtsɔ ŋu. Gake esia wɔwɔ ate ŋu asesẽ. Nu ka tae?\n3. (a) Aleke Biblia ɖee fia be ele vevie be míana hehe nɔviwo, eye nu ka tae wòle be mí katã míatsɔ ɖe le esia me? (Kpɔ etenuŋɔŋlɔa.) (b) Nu ka tae wòate ŋu asesẽ na hamemetsitsi aɖewo be woana hehe nɔviwo?\n3 Abe hamemetsitsi ene la, ènyae be ele vevie be yeadi ɣeyiɣi ana hehe nɔviŋutsuwo. * (Kpɔ etenuŋɔŋlɔa.) Ènyae hã be míehiã nɔviŋutsu geɖewo be woado ŋusẽ hameawo fifia ahaxɔ ŋgɔ le hame yeyewo me le etsɔme. (Xlẽ Yesaya 60:22.) Biblia gblɔ be ‘nàfia nu ame bubuwo.’ (Xlẽ 2 Timoteo 2:2.) Gake ɣeyiɣikpɔkpɔ na esia ate ŋu asesẽ. Ele be nàwɔ dɔ akpɔ wò ƒomea ƒe nuhiahiãwo gbɔ. Ele be nàkpɔ hamea me gbanɔamedziwo kple nu vevi bubuwo hã gbɔ. Esi dɔwo sɔ gbɔ ɖe mia dzi ta la, mina míadzro nu si ta wòhiã vevie be miadi ɣeyiɣi atsɔ ana hehe nɔvi bubuwo me.\nHEHENANA HIÃ VEVIE\n4. Nu ka tae hamemetsitsiwo hena ɖe megbe le hehenana nɔviwo ŋu ɣeaɖewoɣi?\n4 Nu ka tae wòate ŋu asesẽ be woakpɔ ɣeyiɣi atsɔ ana hehe nɔviwo le hamea me? Ame aɖewo ate ŋu agblɔ le susu me be: ‘Nu bubu aɖewo le vevie wu le hamea me siwo gbɔ wòle be woakpɔ enumake. Ne nyemena hehe nɔvi bubuwo fifia o hã la, magblẽ naneke le hamea ŋu o.’ Ðe esia nye nyateƒea? Ate ŋu ahiã be nàkpɔ nya aɖewo gbɔ enumake ya. Ke hã ne mèna hehe nɔviawo kaba o la, àgblẽ nu le hamea ŋu vevie.\n5, 6. Nu kae míate ŋu asrɔ̃ tso ʋukula kple ale si wòle be wòalé be na eƒe ʋui la me? Aleke míate ŋu atsɔ esia asɔ kple hehenana nɔviwo le hamea me?\n5 Bu kpɔɖeŋu sia ŋu kpɔ. Ʋukula ɖe sia ɖe nyae be hafi yeƒe ʋua nanɔ nɔnɔme nyui me la, ele be yeanɔ ami si wokɔna ɖe engine (alo moteur) la me, si va ƒoa ɖi emegbe, la ɖɔlim edziedzi. Gake ʋukulaa ate ŋu abui be ehiã vevie wu be yeadze mɔ̃memi ade ʋua me, ne menye nenema o la, ʋua mate ŋu azɔ o. Awɔ nɛ hã be ne yexaxa la, ke yeate ŋu aɖɔli ami ƒoɖia ya emegbe, elabena ne yemeɖɔlii enumake o gɔ̃ hã la, ʋua ate ŋu anɔ dɔ wɔm gbɔ. Gake afɔku le esia me. Ne ʋukulaa meɖɔlia amia ɖe ɣeyiɣi dzi o la, eteƒe madidi hafi ʋua nagblẽ o. Mlɔeba ava hiã be wòazã ɣeyiɣi geɖe kple ga gbogbo hafi ate ŋu adzra ʋua ɖo. Nu kae míate ŋu asrɔ̃ tso esia me?\n6 Ele be hamemetsitsiwo natso kpla ɖe nya veviwo gbɔ kpɔkpɔ ŋu. Ne menye nenema o la, hamea akpe fu. Ale si ko ʋukula dzea mɔ̃memi dea eƒe ʋu me edziedzi la, nenema kee wòle be hamemetsitsiwo nakpɔ “nu siwo le vevie wu la adze sii.” (Filipitɔwo 1:10) Gake hamemetsitsi aɖewo tsia dzi ɖe nya veviwo gbɔ kpɔkpɔ ŋu ale gbegbe be womevona ɖe hehenana nɔvi bubuwo ŋu kura o. Ðeko esia le abe ale si ʋukula manɔ ami kɔm ɖe engine la me ɖe ɣeyiɣi dzi o ene. Ne wohe ɖe megbe le hehenana nɔviwo ŋu la, eteƒe madidi hafi woadi nɔviŋutsu siwo dze akpɔ hiahiãwo gbɔ le hamea me ado kpoe o.\n7. Aleke wòle be míabu hamemetsitsi siwo kpɔa ɣeyiɣi ɖe hehenana ŋu?\n7 Eya ta mègasusui gbeɖe be hehenana mehiã kpata o. Hamemetsitsi siwo bua hamea ƒe etsɔme ŋu eye wodia ɣeyiɣi tsɔ naa hehe nɔvi bubuwo la nye aɖaŋudzelawo kple ame veviwo na wo nɔviwo. (Xlẽ 1 Petro 4:10.) Aleke esia ɖea vi na hameae?\nWƆ ƔEYIƔIA ŊU DƆ NYUIE\n8. (a) Susu kawo tae wòle be hamemetsitsiwo nana hehe nɔvi bubuwo? (b) Agba kae le hamemetsitsi siwo le subɔsubɔm le afi si hiahiã lolo le wu dzi si gbɔ wòle be woakpɔ kpata? (Kpɔ aɖaka si nye “ Dɔ Aɖe Si Hiã Kpata.”)\n8 Ele be hamemetsitsi bibiwo gɔ̃ hã nabɔbɔ wo ɖokui ahanyae be esi yewole tsitsim la, yewomagate ŋu awɔ geɖe abe ale si yewole ewɔm fifia ene o. (Mika 6:8) Ele be woanyae hã be, “azãgbe kple nuɖiɖeame” ate ŋu ana wòasesẽ na wo be woatsɔ woƒe agbanɔamedziwo. (Nyagblɔla 9:11, 12; Yakobo 4:13, 14) Esi hamemetsitsiwo lɔ̃a Yehowa ƒe amewo eye woléa be na wo nyuie ta la, wodzea agbagba ɖe sia ɖe be yewoafia nu siwo yewosrɔ̃ le ƒe geɖe siwo va yi me la nɔvi ɖekakpuiwo.—Xlẽ Psalmo 71:17, 18.\n9. Nu kae le ŋgɔ gbɔna si tae hehenana hiã vevie fifia?\n9 Míedea asixɔxɔ hamemetsitsi siwo naa hehe nɔvi bubuwo ŋu vevie elabena esia wɔwɔ nana ŋusẽ ɖoa hamea ŋu. Hehe ma wɔnɛ be nɔviŋutsu geɖewo sua te be woakpe ɖe hamea ŋu woawɔ ɖeka ahayi edzi awɔ nuteƒe na Mawu. Esia hiã vevie le ŋkeke mamlɛ siawo me, eye agahiã vevie wu le xaxa gã si gbɔna me. (Ezekiel 38:10-12; Mika 5:5, 6) Eya ta hamemetsitsi lɔlɔ̃awo, midi ɣeyiɣi mianɔ hehe nam nɔviawo edziedzi, eye midze egɔme egbea!\n10. Nu kae wòhiã be hamemetsitsiwo nawɔ be woakpɔ asinu ahe nɔvi bubuwo?\n10 Míenya nyuie be mievona kura o le esi hamea me dɔ vevi geɖewo le mia dzi ta. Eya ta ehiã be miazã ɣeyiɣi si mietsɔ kpɔa agbanɔamedzi mawo gbɔe la ƒe ɖe atsɔ ahe nɔvi bubuwo. (Nyagblɔla 3:1) Ewɔwɔ alea afia be miele miaƒe ɣeyiɣiwo ŋu dɔ wɔm nyuie, eye esia aɖe vi geɖe na hamea le etsɔme.\nNA NƆNƆMEAWO NASƆ NYUIE\n11. (a) Nu kae ɖe dzesi le aɖaŋu siwo hamemetsitsi siwo tso dukɔ vovovowo me ɖo ku ɖe hehe ŋu la ŋu? (b) Le Lododowo 15:22 ƒe nya nu la, nu ka tae wòle vevie be míadzro aɖaŋu siwo hamemetsitsi aɖewo ɖo la me?\n11 Nyitsɔ laa la, wobia gbe hamemetsitsi siwo kpɔ dzidzedze le hehenana nɔviŋutsu bubuwo be woawɔ geɖe le hamea me la be woagblɔ ale si wowɔnɛ. * (Kpɔ etenuŋɔŋlɔa.) Togbɔ be hamemetsitsi mawo tso dukɔ vovovowo me hã la, wo katã woɖo aɖaŋu ɖeka tɔgbi. Nu kae esia fia? Efia be hehenana si wotu ɖe Biblia dzi la ɖea vi “le hame “ɖe sia ɖe me le afi sia afi.” (1 Korintotɔwo 4:17) Eya ta le nyati sia kple esi kplɔe ɖo me la, míadzro aɖaŋu siwo hamemetsitsi siawo ɖo la dometɔ aɖewo me. (Lododowo 15:22) Míayɔ hamemetsitsi siwo le hehe nam la be hehenalawo, eye míayɔ nɔvi siwo le hehe xɔm la be hehexɔlawo.\n12. Nu kae wòle be hehenala nawɔ gbã, eye nu ka tae?\n12 Ele be hehenalaa nana nɔnɔmeawo nasɔ nyuie gbã. Nu ka tae esia le vevie? Abe ale si ko wòhiã be agbledela naŋlɔ agble ahadzobo anyigbaa hafi aƒã nu ene la, nenema kee wòle be hehenalaa nadzra hehexɔlaa ƒe dzi ɖo hafi afia aɖaŋu yeyewoe. Ke aleke hehenalaa ana nɔnɔmeawo nasɔ nyuie be wòate ŋu afia nu? Ate ŋu asrɔ̃ nufiala bibi aɖe si nɔ anyi le blema, si nye nyagblɔɖila Samuel.\n13-15. (a) Nu kae Yehowa gblɔ na Samuel be wòawɔ? (b) Aleke Samuel dzra Saul ɖo na eƒe dɔdeasi yeyea? (Kpɔ nɔnɔmetata si le nyati sia ƒe gɔmedzedze.) (d) Nu ka tae Biblia me nuŋlɔɖi sia si ku ɖe Samuel ŋu aɖe vi na hamemetsitsiwo egbea?\n13 Anɔ abe ƒe 3,000 enee nye esi va yi la, Yehowa gblɔ na nyagblɔɖila tsitsi Samuel gbe ɖeka be: “Etsɔ ɣealewoɣi la, madɔ ŋutsu aɖe ɖe wò tso Benyamin-nyigba dzi. Si ami nɛ wòazu kplɔla ɖe nye dukɔ Israel nu.” (1 Samuel 9:15, 16) Samuel va nyae be yemagakplɔ Israel-dukɔa azɔ o, ke boŋ Yehowa di tso ye si be yeasi ami na ame si anye kplɔla yeye. Eya ta be Samuel nadzra kplɔla yeyea ƒe dzi ɖo na dɔdeasia la, eɖe susu aɖe.\n14 Le ŋufɔke la, Samuel do go Saul eye Yehowa gblɔ na nyagblɔɖilaa be: “Ŋutsu sia ŋu nyae megblɔ na wò.” Enumake Samuel wɔ nu si wòɖo ɖe tame. Eɖe afɔ siwo ana nɔnɔmeawo nasɔ nyuie be wòaɖo dze kple Saul. Samuel kpe Saul kple eƒe subɔvi be woava ɖu nu kpli ye, ena nɔƒe wo ɖe teƒe nyuitɔ, eye wòtsɔ lã ƒe akpa nyuitɔ ɖo wo kɔme. Samuel gblɔ na Saul be: “Ðui, elabena wòe wodzrae ɖo ɖi na.” Esi woɖu nua vɔ la, Samuel kpe Saul be wòava yeƒe aƒe me. Esi wonɔ mɔa dzi yina la, wonɔ dze viviwo ɖom. Eye esi wova ɖo Samuel ƒe me la, woyi ɖe xɔta, eye “Samuel kple Saul ɖo dze” geɖe le afi ma va se ɖe esime woyi ɖamlɔ anyi. Le ŋufɔke la, Samuel si ami na Saul, egbugbɔ nu nɛ, eye wòɖo aɖaŋu bubu geɖe nɛ. Ema megbe la, Saul trɔ dzo eye wònɔ dzadzraɖoɖi na nu siwo le ŋgɔ nɛ.—1 Samuel 9:17-27; 10:1.\n15 Samuel si ami na Saul be wòanye dukɔ blibo ƒe kplɔla. Enye nyateƒe be esia to vovo na nɔviŋutsu aɖe hehe be wòava zu hamemetsitsi alo subɔsubɔdɔwɔla. Ke hã hamemetsitsiwo ate ŋu asrɔ̃ nu vevi geɖewo tso ale si Samuel dzra Saul ƒe dzi ɖo na eƒe dɔdeasia me. Na míadzro wo dometɔ eve me.\nLƆ̃ FAA NÀNA HEHE EYE NÀNYE XƆLƆ̃ VAVÃ\n16. (a) Aleke Samuel se le eɖokui me esi Israel-viwo bia be wòaɖo fia na yewo? (b) Aleke Samuel wɔ nui esi Yehowa gblɔ nɛ be wòasi ami na Saul?\n16 Lɔ̃ faa, mègahe ɖe megbe o. Esi Samuel see gbã be Israel-viwo di be woaɖo fia na yewo la, medze eŋu o, eye wòwɔ nɛ be dukɔa gbe ye. (1 Samuel 8:4-8) Esi Samuel medi be yeaɖo fia na dukɔa o ta la, ɖe Yehowa gblɔ nɛ zi etɔ̃ sɔŋ be wòaɖo to woƒe gbe hafi wòwɔ ɖe edzi na wo. (1 Samuel 8:7, 9, 22) Togbɔ be Samuel se le eɖokui me alea hã la, meʋã ŋu ame si wotia be wòakplɔ dukɔa alo do dziku ɖe eŋu o. Eye esi Yehowa gblɔ na Samuel be wòasi ami na Saul la, mehe ɖe megbe kura o. Elɔ̃ faa wɔ ɖe edzi, menye esi wobiae tso esi ta ko o, ke boŋ le esi wòlɔ̃ Yehowa ta.\nHehenalawo, mizã miaƒe ɣeyiɣi ƒe akpa aɖe ɖe hehexɔlawo ŋu\n17. Egbea aleke hamemetsitsiwo srɔ̃a Samuel ƒe kpɔɖeŋu, eye dzidzɔ kae wònyena na wo?\n17 Egbea hamemetsitsi bibi geɖewo li siwo srɔ̃a Samuel ƒe kpɔɖeŋu eye wonaa hehe nɔvi bubuwo lɔlɔ̃tɔe. (1 Petro 5:2) Hamemetsitsi dɔmenyola siawo lɔ̃na faa be yewoahe nɔvi bubuwo eye womevɔ̃na be yewoatsɔ agba siwo le yewo dzi le hamea me ƒe ɖewo ana hehexɔlaawo o. Ke boŋ wosena le wo ɖokui me be nɔviŋutsu mawo nye ‘hadɔwɔla’ vevi siwo akpe ɖe yewo ŋu le hamea me gbanɔamedziwo tsɔtsɔ me. (2 Korintotɔwo 1:24; Hebritɔwo 13:16) Eye edzɔa dzi na hamemetsitsi ɖokuitɔmadila siawo ne wokpɔ be ame siwo yewona hehee la le woƒe ŋutetewo zãm tsɔ le kpekpem ɖe Yehowa ƒe amewo ŋu.—Dɔwɔwɔwo 20:35.\n18, 19. Aleke hamemetsitsi adzra hehexɔlaa ƒe dzi ɖo hafi afia nui, eye nu ka tae esia wɔwɔ le vevie?\n18 Nye xɔlɔ̃, ke menye nufiala ko o. Esi nyagblɔɖila Samuel do go Saul la, ate ŋu akɔ amia ɖe tame nɛ enumake atsɔ aɖoe fiae. Esia afia be wosi ami na fia yeyea pɛpɛpɛ ya, gake masu te na Mawu ƒe amewo kpɔkplɔ o. Nu si Samuel wɔ boŋue nye be, egbɔ dzi ɖi dzra Saul ƒe dzi ɖo na dɔdeasi yeyea. Hafi wòasi ami na Saul la, ena woɖu nu ɖekae, woɖi tsa, woɖo dze ɣeyiɣi didi, eye womlɔ anyi ɖi ɖe eme gɔ̃ hã. Samuel lala be yeasi ami na fia yeyea le ɣeyiɣi nyuitɔ dzi.\nHehenana dzea egɔme kple xɔlɔ̃dzedze (Kpɔ memama 18, 19)\n19 Aleae wòle be míawɔ egbea hã. Hafi hamemetsitsi nadze hehenana nɔvi aɖe gɔme la, ele be wòadze agbagba adze xɔlɔ̃e. Nu siwo hamemetsitsia awɔ be hehexɔlaa naɖe dzi ɖi la anɔ te ɖe nɔnɔmeawo kple woƒe dekɔnuwo dzi. Ke hã xexea ƒe afi ka kee mieɖale o, ne èzãa wò ɣeyiɣi ƒe akpa aɖe ɖe hehexɔlaa ŋu la, akpɔe be yele vevie na wò. (Xlẽ Romatɔwo 12:10.) Ðikeke mele eme o be hehexɔlawo ada akpe ɖe ɖetsɔleme kple lɔlɔ̃ si nàɖe afia wo la ta geɖe.\n20, 21. (a) Nu kae míate ŋu agblɔ tso nufiala nyui ŋu? (b) Nu ka mee míadzro le nyati si kplɔe ɖo me?\n20 Enye nyateƒe be nufiala nyui lɔ̃a nufiafia ame. Gake ele be nufiala nyui nalɔ̃ ame si wòle hehe namee la hã. (Tsɔe sɔ kple Yohanes 5:20.) Nu ka tae esia le vevie? Elabena ne hehexɔlaa kpɔe be ètsɔ ɖe le eme na ye vavã la, alɔ̃ faa be yeasrɔ̃ nu tso gbɔwò. Eya ta hamemetsitsiwo, midze agbagba ɖe sia ɖe be miaganye nufialawo ko o, ke mianye xɔlɔ̃ vavãwo hã.—Lododowo 17:17; Yohanes 15:15.\n21 Ne hamemetsitsi dzra nɔvia ƒe dzi ɖo vɔ la, ate ŋu adze hehenanae gɔme. Mɔnu kawo ŋu dɔe hamemetsitsi ate ŋu awɔ? Míadzro ema me le nyati si kplɔe ɖo me.\n^ mm. 3 Hamemetsitsiwo koŋue woŋlɔ nyati sia kple esi kplɔe ɖo la na. Gake ele be mí katã míatsɔ ɖe le nyati siawo me. Nu ka tae? Elabena woakpe ɖe nɔviŋutsuwo katã ŋu woase egɔme be, ehiã be yewoaxɔ hehe hafi ate ŋu awɔ geɖe le hamea me. Ne nɔvi geɖe xɔ hehe le hamea me la, esia aɖe vi na ame sia ame.\n^ mm. 11 Hamemetsitsi siawo le Australia, Bangladesh, Belgium, Brazil, France, French Guiana (Guyane française), Japan, Korea, Mexico, Namibia, Nigeria, Réunion, Russia, South Africa (Afrique du Sud), kple Amerika.\nDɔ Aɖe Si Hiã Kpata\nNƆVIŊUTSU kple nɔvinyɔnu geɖe siwo tso xexea ƒe akpa vovovowo la ʋu yi hame siwo me gbeƒãɖelawo hiã le wu me. Wokua kutri ɖea gbeƒã nya nyuia hefiaa nu amewo. Gake aleke nuwo anɔ ne eva hiã be nɔvi siawo natrɔ ayi wo de? Le teƒe geɖe la, nɔviŋutsu siwo wona hehee nyuie, siwo dze atsɔ agbanɔamedziwo le hamea me la made ha kura o. Eya ta ne ènye hamemetsitsi si ʋu yi ɖale subɔsubɔm le afi si hiahiã lolo wu le la, ke ehiã kpata be nàna hehe nutoa me nɔviwo be woatsɔ hamea me gbanɔamedziwo.\nBe woadzra ame ƒe dzi ɖo: Efia be woakpe ɖe nɔvi aɖe ŋu wòalɔ̃ faa be yeasrɔ̃ nu yeyewo. Hehenalaa wɔa esia ne ekpɔa vovo ɖe hehexɔlaa ŋu ale be woazu xɔlɔ̃ vavãwo. Ele be hehenalaa nana hehexɔlaa naɖe dzi ɖi eye wòakpɔe be yele vevie nɛ


Hebritɔwo 5 | Biblia Le Internet Dzi | Xexe Yeye Gɔmeɖeɖe (1984)\n5 Elabena nunɔlagã ɖe sia ɖe si wotia tso amegbetɔwo dome la, woɖonɛ be wòawɔ Mawu ƒe subɔsubɔdɔ le amegbetɔwo ta, bene wòatsɔ nunanawo ana, eye wòasa vɔ ɖe nu vɔ̃wo ta. 2 Ete ŋu wɔa nu kple ame siwo wɔa nu le manyamanya me siwo daa vo la tufafatɔe, esi wònye gbɔdzɔgbɔdzɔwo le eya ŋutɔ hã ŋu ta, 3 eye esia tae wòle nɛ be wòatsɔ nunanawo ana ɖe nu vɔ̃wo ta ɖo, ɖe eya ŋutɔ kple dukɔ la ta. 4 Gawu la, ame aɖeke metsɔa bubu sia naa eɖokui o, negbe ne Mawu yɔe ko hafi, abe ale si wòyɔ Aron ene. 5 Nenema kee Kristo la hã medo ye ŋutɔ ɖokui ɖe dzi to nunɔlagã zuzu me o, ke boŋ ame si ƒo nu tso eŋu be: “Vinyee nènye; egbe la, nye la mezu fofowò” lae doe ɖe dzi. 6 Abe ale si wògagblɔ le teƒe bubu ene be: “Nunɔla nènye abe Melxizedek ene yi mavɔmavɔ me.” 7 Le Kristo ƒe ŋutilãmenɔnɔŋkekewo me la, eto ɣlidodo sesẽwo kple aɖatsiwo me nɔ kokoƒoƒowo kple kukuɖeɖewo dzi na Ame si te ŋu ɖee tso ku me la, eye wòɖo toe le eƒe mawuvɔvɔ̃ ta. 8 Togbɔ be Viae wònye hã la, esrɔ̃ toɖoɖo le nu siwo ƒe fu wòkpe la me; 9 eye esi wowɔe bliboe vɔ la, eva zu ame si wode dɔ asi na hena ɖeɖekpɔkpɔ mavɔ nana ame siwo katã ɖoa toe la, 10 elabena Mawu yɔe tẽe be nunɔlagã abe Melxizedek ene. 11 Nya geɖewo li míagblɔ tso eŋu, eye wo gɔme ɖeɖe sesẽ, le esi nusese zu dɔ na mi ta. 12 Elabena le nyateƒe me la, togbɔ be ele be mianye nufialawo le ɣeyiɣi la nu hã la, egahiã be ame aɖe nafia Mawu ƒe gbedeasi kɔkɔeawo ƒe gɔmedzenuwo mi tso nu gbãtɔwo dzi; eye mieva zu abe ame siwo hiã notsi, ke menye nuɖuɖu sesẽ o, la ene. 13 Elabena ame sia ame si noa notsi la, menya dzɔdzɔenyenye ƒe nya la o, elabena vidzĩ ko wònye. 14 Gake ame tsitsiwo tɔe nye nuɖuɖu sesẽ, ame siwo na hehe woƒe nugɔmesese ƒe ŋutetewo to wo zazã me, bene woade vovototo nyui kple vɔ̃ dome.


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Greenlandic Gujarati Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Mizo Mongolian Moore Myanmar Niuean Norwegian Ossetian Pangasinan Papiamento (Curaçao) Persian Polish Portuguese Punjabi Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n‘Mitrɔ miaƒe nɔnɔme to miaƒe tamesusu ƒe yeyewɔwɔ me, bene miadzro nusi nye Mawu ƒe lɔlɔ̃nu, si nyo, eye wòdzea eŋu nyuie, eye wòle blibo la me akpɔ.’—ROMATƆWO 12:2.\n1, 2. Nukata mele bɔbɔe be woanye Kristotɔ vavã egbea o?\nBE WOANYE Kristotɔ vavã le ŋkeke mamlɛ siawo—‘ɣeyiɣi sesẽ siawo siwo me nɔnɔ sẽ’—me mele bɔbɔe o. (Timoteo II, 3:1) Le nyateƒe me be woadze Kristo ƒe kpɔɖeŋu yome la, ebia be ame naɖu xexeame dzi. (Yohanes I, 5:4) Ðo ŋku nusi Yesu gblɔ le Kristotɔwo ƒe mɔa ŋu dzi: “Miyi ɖe agbo bii la me; elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye amesiwo le edzi yina ɖe eme. Elabena agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwo nye amesiwo kpɔnɛ.” Egblɔ hã be: ‘Ne ame aɖe le didim be, yeadze yonyeme la, negbe nu le ye ŋutɔ ɖokui gbɔ, eye wòatsɔ eƒe fuwɔameti gbawotsyogbe, eye wòadze yonyeme.’—Mateo 7:13, 14; Luka 9:23.\n2 Ne Kristotɔ aɖe va ɖo agbemɔ xaxɛa dzi la, gbetɔame bubu si gadze ŋgɔe enye be wòali ke ɖe edzi. Nukata ema nye gbetɔame? Elabena míaƒe adzɔgbeɖeɖe kple nyɔnyrɔxɔxɔ na Satana tɔa ŋku mí hezãa eƒe ayemɔwo, alo aɖaŋu vɔ̃ bleameawo ɖe mía ŋu. (Efesotɔwo 6:11) Enya míaƒe gbɔdzɔgbɔdzɔwo eye wòdzea agbagba wɔa wo ŋudɔ be yeatsɔ agblẽ míaƒe gbɔgbɔmemenyenye me. Ne èbu eŋu kpɔ la, ete kpɔ be yeagblẽ Yesu dome, eyata nukata wòaɖe asi le míawo ya ŋu?—Mateo 4:1-11.\nSatana ƒe Ayemɔwo\n3. Aleke Satana ƒã ɖikeke ɖe Xawa ƒe susu mee?\n3 Ayemɔ ɖeka si Satana zãnae nye be wòaƒã ɖikeke ɖe míaƒe susu me. Edia gbɔdzɔgbɔdzɔƒewo le míaƒe gbɔgbɔmeʋawɔnu ŋu. Le gɔmedzedzea me ke la, ezã ayemɔ ma ɖe Xawa ŋu, ebia be: “Vavãe Mawu gblɔ bena, migaɖu abɔmetiawo katã ƒe tsetse aɖeke o mahã?” (Mose I, 3:1) Ne míagblɔe bubui la, Satana nɔ gbɔgblɔm be, ‘Ðe wònya wɔ na Mawu be wòde se sia gbegbe na mia? Ðe wòate nu nyui sia gbegbe mia? Mawu nyae bena, gbesigbe ke miaɖu ati sia ƒe ɖe la, miaƒe ŋkuwo laʋu, eye mianɔ abe Mawu ene, anya nyui kple vɔ̃!’ Satana ƒã ɖikeke ƒe ku ɖe Xawa me helala be wòamie.—Mose I, 3:5.\n4. Ðikeke kawoe ate ŋu agblẽ nu le ame aɖewo ŋu egbea?\n4 Aleke Satana zãa mɔnu sia egbeae? Ne míedzudzɔ míaƒe Biblia-xexlẽ, dzudzɔ míaƒe ɖokuisinusɔsrɔ̃, hedzudzɔ gbedodoɖa, eye míedzudzɔ míaƒe Kristotɔwo ƒe subɔsubɔdɔa kple kpekpewo dede la, ana be ame bubuwo ƒe ɖikenyawo nate ŋu agblẽ nu le mía ŋu bɔbɔe. Le kpɔɖeŋu me: “Aleke míewɔ nya be nyateƒe si Yesu fiae nye esia?” “Ŋkeke mamlɛawoe nye esia vavã? Ne èbu eŋu kpɔ la, míele ƒe alafa 21 lia me xoxo ɖe.” “Ðe míeɖo Harmagedon ƒe agbo nua, alo egale ŋgɔ ʋĩi?” Ne edzɔ be ɖikeke mawo tɔgbe ɖo mía me la, nukae míate ŋu awɔ atsɔ ɖe wo ɖae?\n5, 6. Nukae wòle be míawɔ ne ɖikekewo ɖo mía me?\n5 Yakobo ɖo aɖaŋu nyui aɖe esi wòŋlɔ be: “Ne mia dometɔ aɖe le nunya hiãm la, neɖe kuku na Mawu, si na amewo katã faa, eye medoa ŋukpe ame o la, eye wòatsɔe anɛ. Ke neɖe kuku le xɔse me, eye megake ɖi aɖeke o; elabena amesi le ɖi kem la, eɖi ƒutsotsoe, si ya ƒona yina gbɔna la. Elabena ame kema megasusu be, yeakpɔ nane atso Aƒetɔ la gbɔ o; ŋutsu dzimevesusula melina sesĩe le eƒe mɔwo katã dzi o.”—Yakobo 1:5-8.\n6 Ke nukae wòle be míawɔ? Ele be ‘míayi edzi anɔ Mawu biam’ le gbedodoɖa me be xɔse kple gɔmesese nasu mía si eye be míado ŋusẽ nu le míaƒe ɖokuisinusɔsrɔ̃ ku ɖe biabia alo ɖikeke ɖesiaɖe ŋu me. Míate ŋu abia kpekpeɖeŋu tso amesiwo sẽŋu le xɔse me hã gbɔ, eye míagake ɖi gbeɖe o be Yehowa ana kpekpeɖeŋu si míehiã la mí. Yakobo gblɔ hã be: “Eyaŋuti mibɔbɔ mia ɖokui ɖe Mawu te; ke mitsi tre ɖe Abosam ŋu, eye wòasi le mia gbɔ. Mite ɖe Mawu ŋu, eye wòate ɖe mia ŋu.” Ẽ, míaƒe ɖikekewo nu ayi ne míete ɖe Mawu ŋu to nusɔsrɔ̃ kple gbedodoɖa me.—Yakobo 4:7, 8.\n7, 8. Nukawoe nye dzidzenu vevi aɖewo siwo woatsɔ akpɔ tadedeagu si tɔgbe Yesu fia dze sii eye amekawoe ɖo dzidzenu siawo gbɔ?\n7 Mítsɔ biabia sia abe kpɔɖeŋu ene, be: Aleke míewɔ nya be tadedeagu si Yesu fia mee míelé ɖe asi? Be míaɖo nya sia ŋu la, dzidzenu ka ŋue wòle be míalé ŋku ɖo? Biblia ɖee fia be ele be lɔlɔ̃ vavãtɔ nanɔ Kristotɔ vavãwo dome. (Yohanes 13:34, 35) Ele be woakɔ Mawu ƒe ŋkɔ, Yehowa, ŋu. (Yesaya 12:4, 5; Mateo 6:9) Eye ele be woana amewo nanya ŋkɔ ma.—Mose II, 3:15; Yohanes 17:26.\n8 Nyateƒe tadedeagu ƒe dzesi bubu enye bubudede Mawu ƒe Nya, Biblia ŋu. Enye agbalẽ tɔxɛ si ɖe Mawu ƒe amenyenye kple eƒe tameɖoɖowo fia. (Yohanes 17:17; Timoteo II, 3:16, 17) Gakpe ɖe eŋu la, nyateƒe Kristotɔwo ɖea gbeƒã Mawu ƒe Fiaɖuƒea be eya koe nye ameƒomea ƒe mɔkpɔkpɔ ɖeka kolia si ahe agbe mavɔ nɔnɔ le paradisonyigba dzi vɛ. (Marko 13:10; Nyaɖeɖefia 21:1-4) Woɖe wo ɖokui ɖa tso xexe sia me dunyahehe me nufitifitiwɔwɔwo kple eƒe agbeƒaƒãnɔnɔ gbɔ. (Yohanes 15:19; Yakobo 1:27; 4:4) Amekawoe ɖo dzidzenu siawo gbɔ ŋutɔŋutɔ egbea? Nyateƒeawo ɖo kpe edzi be ŋuɖoɖo ɖeka koe li—Yehowa Ðasefowo.\nKe ne Ède Ðikekewo Dzi Ðu Ge Do Kpoe Ðe?\n9, 10. Nukae míate ŋu awɔ be míaɖu ɖikeke siwo dzi menya le ɖuɖum na mí o dzi?\n9 Ke ne ɖikeke aɖe ɖo mía me vevie ya ɖe? Nukae wòle be míawɔ? Nunyala Fia Salomo na ŋuɖoɖoa mí, be: “Vinye, ne èxɔ nye nuƒoƒo wɔ tɔwòe, eye nèdzra nye sewo ɖo ɖe ɖokuiwò gbɔ, be nèƒu wò to anyi ɖe nunya ŋu, eye nèbi wò dzi ɖe gɔmesese ŋuti, ẽ, ne èyɔ nunya, eye nèkɔ wo gbe dzi ɖe gɔmesese ŋu la, ne èdii abe klosalo ene, eye nèdi eyome mɔ abe kesinɔnu, si le to me ene la, ekema àse Yehowa-vɔvɔ̃ gɔme, eye wò asi atu sidzedze Mawu.”—Lododowo 2:1-5, míawoe te gbe ɖe edzi.\n10 Ðe susu sia mewɔ dɔ ɖe ame dzi ŋutɔ oa? Ne míelɔ̃ faa ɖo to Mawu ƒe nunya le anukware me la, míaƒe asi “atu sidzedze Mawu.” Ẽ, xexeame katã ƒe Aƒetɔ Dziɖulagã ƒe sidzedze ate ŋu asu mía si ne míelɔ̃ faa be míaxɔ eƒe nyawo eye míede asixɔxɔ wo ŋu. Ema fia be míatrɔ ɖe Yehowa ŋu le gbedodoɖa me kple to ɖokuisinusɔsrɔ̃ me. Kesinɔnu siwo ɣla ɖe eƒe Nya la me ate ŋu aɖe ɖikeke ɖesiaɖe ɖa eye woana míakpɔ nyateƒea ƒe kekeli.\n11. Aleke ɖikeke ɖo Elisa ƒe subɔvi mee?\n11 Alesi gbedodoɖa te ŋu kpe ɖe Mawu subɔla si me vɔvɔ̃ kple ɖikeke ɖo ŋu ƒe kpɔɖeŋu si me kɔ dze le Fiawo II, 6:11-18. Elisa ƒe subɔvi mete ŋu kpɔ nu le gbɔgbɔ me o. Mete ŋu kpɔe dze sii be dziƒoʋakɔwo li akpe ɖe Mawu ƒe nyagblɔɖila, si Siria-ʋakɔa xaxa ɖo ŋu o. Subɔvia tsɔ vɔvɔ̃ do ɣli be: “Oo, nye aƒetɔ, nuka wɔ ge míala?” Aleke Elisa ɖo eŋui? “Megavɔ̃ o, elabena amesiwo le mía dzi la, sɔ gbɔ wu amesiwo le wo dzi.” Gake aleke subɔvia awɔ axɔ edzi ase? Mate ŋu akpɔ dziƒoʋakɔawo o.\n12. (a) Aleke wokpɔ subɔvia ƒe ɖikekea gbɔ nɛ? (b) Aleke míawɔ akpɔ ta na ɖikeke ɖesiaɖe si aɖo mía mee?\n12 “Elisa do gbe ɖa gblɔ bena: Yehowa, ʋu eƒe ŋkuwo, ne wòakpɔ nu! Tete Yehowa ʋu ɖekakpui la ƒe ŋkuwo, eye wòkpɔ nu, eye kpɔ ɖa, dzosɔwo kple dzotasiaɖamwo le to la ŋu kpaŋkpaŋ ƒo xlã Elisa.” To mɔ sia dzi la, Yehowa na subɔvia kpɔ dziƒoʋakɔ siwo nɔ Elisa ŋu dzɔm. Gake mele be míakpɔ mɔ na Mawu ƒe kpekpeɖeŋu ma ƒomevi tututu egbea o. Ðo ŋku edzi be Biblia bliboa menɔ nyagblɔɖilaa ƒe subɔvi ma si wòasrɔ̃ hena ŋusẽdodo eƒe xɔse o. Biblia le míawo ya si. Ne míezãe nyuie la, ado ŋusẽ míaƒe xɔse nenema ke. Le kpɔɖeŋu me, míate ŋu ade ŋugble le nudzɔdzɔ geɖe siwo ƒo nu tso Yehowa ŋu le eƒe dziƒoʋɔnu ŋu. Wona míekpɔe ɖikekemanɔmee be dziƒohabɔbɔ le Yehowa si si kpea asi ɖe eƒe subɔlawo ŋu le xexeame katã ƒe hehenadɔ si wɔm wole egbea la me.—Yesaya 6:1-4; Xezekiel 1:4-28; Daniel 7:9, 10; Nyaɖeɖefia 4:1-11; 14:6, 7.\nKpɔ Nyuie le Satana ƒe Aɖaŋu Vɔ̃wo Ŋu!\n13. Mɔ kawo dzie Satana tona dzea agbagba be yeagbɔdzɔ míaƒe nyateƒea me léle ɖe asi me?\n13 Mɔnu bubu kawoe Satana gazãna tsɔ gbɔdzɔa míaƒe gbɔgbɔmemenyenye kple míaƒe nyateƒea me léle ɖe asi mee? Wo dometɔ ɖekae nye agbegbegblẽnɔnɔ ƒomevi ɖesiaɖe. Le egbexexe si ku gbɔdɔdɔ ƒe tsu me la, ŋukpenanuwɔna alo gbɔdɔdɔ ƒe agbegbegblẽnɔnɔ va zu gbesiagbenuwɔna na dzidzime sia si tiaa dzidzɔ yome heɖua agbe eɖanye nuka ke wòlɔ ɖe eme o. Sinimawo, television, kple videowo doa agbenɔnɔ sia ɖe ŋgɔ. Amamaɖeɖenuwɔnawo bɔ ɖe nyakakamɔnuwo me, vevietɔ Internet dzi. Tetekpɔ de xa ɖi na ŋkukeɖenumelawo.—Tesalonikatɔwo I, 4:3-5; Yakobo 1:13-15.\n14. Nukatae Satana ƒe aɖaŋu vɔ̃wo gblẽ nu le Kristotɔ aɖewo ŋu?\n14 Kristotɔ aɖewo ɖe mɔ woƒe ŋkukekeɖenume gblẽ nu le wo ŋu eye woƒo ɖi woƒe susu kple dzi to gbɔdɔdɔnuwɔna ƒe nɔnɔmetatawo alo eƒe nuwɔna siwo woɖena fiana gaglã kpɔkpɔ me. Woɖe mɔ le wo ɖokui ŋu Satana ƒe amenublemɔ̃ ɖe wo. Zi geɖe la, esia wɔwɔ na wodzea go le gbɔgbɔ me. Ame mawo tɔgbe meyi edzi nye “vidzĩwo le nu tovo wɔwɔ me” o. Womezu ‘ame tsitsiwo le nyasã me’ o. (Korintotɔwo I, 14:20) Ƒe sia ƒe la, amewo ŋea tomaɖomaɖo Mawu ƒe Nya la me gɔmeɖosewo kple dzidzenuwo me tsonu vɔ̃wo. Wogbe “Mawu ƒe aʋawɔnu blibo la katã” dodo kple emeléle ɖe asi.—Efesotɔwo 6:10-13; Kolosetɔwo 3:5-10; Timoteo I, 1:18, 19.\nDe Asixɔxɔ Nusi Su Mía Si Ŋu\n15. Nukata wòasesẽ na ame aɖewo be woakpɔ ŋudzedze ɖe woƒe gbɔgbɔmedomenyinu ŋu?\n15 Yesu gblɔ be: “Miadze si nyateƒe la, eye nyateƒe la lawɔ mi ablɔɖeviwoe.” (Yohanes 8:32) Eva hiã be Ðasefo akpa gãtɔ nadzudzɔ woƒe tsã gbenɔnɔ kple subɔsubɔhadedewo. Eyata ɖewohĩ ŋudzedzekpɔkpɔ ɖe ablɔɖe si nyateƒea na wo la ŋu anɔ bɔbɔe na wo wu. Gake ɖewohĩ asesẽ na sɔhɛ aɖewo siwo wo dzilawo nyi le nyateƒea me be woakpɔ ŋudzedze ɖe woƒe gbɔgbɔmedomenyinua ŋu. Womenɔ alakpasubɔsubɔha aɖeke me kpɔ loo alo nye xexe sia si tea gbe ɖe vivisese didi dzi, eƒe atikevɔ̃ɖizazã, kple eƒe agbegbegblẽnɔnɔ ƒe akpa aɖeke kpɔ o. Ale wɔ wòate ŋu adzɔ be womakpɔ vovototo gã si le míaƒe gbɔgbɔmeparadisoa kple Satana ƒe xexe gblẽkua dome la adze sii o. Ðewohĩ wo dometɔ aɖewo gɔ̃ hã aɖe mɔ tetekpɔ si nye be woaɖɔ xexeame ƒe aɖia kpɔ be woanya nusi gbegbe to wo ŋu la naɖu wo dzi!—Yohanes I, 2:15-17; Nyaɖeɖefia 18:1-5.\n16. (a) Biabia kawoe míate ŋu abia mía ɖokui? (b) Nukae wofia mí hede dzi ƒo na mí be míawɔ?\n16 Ðe wòhiã ŋutɔŋutɔ be míade míaƒe asiwo dzo me be míanya nusi vevesese kple fukpekpe nyea? Ðe míate ŋu asrɔ̃ nu tso numanyomanyo si me amewo to la me oa? Ðe wòhiã be míade mía ɖokui xexe sia me ƒe “ba” me be míakpɔe ɖa be nane to mía ŋu hãa? (Petro II, 2:20-22) Petro ɖo ŋku edzi na ƒe alafa gbãtɔ me Kristotɔ siwo nye Satana ƒe xexeame nɔlawo tsã be: “Agbe ƒe ɣeyiɣi, si va yi la, sɔ gbɔ be, miewɔ trɔ̃subɔlawo ƒe lɔlɔ̃nu, eye miezɔ le hadzedzewo, nudzodzrowo, ahatsunonowo, nutsuɖuɖuwo, aglotutuwo kple trɔ̃subɔsubɔ ŋunyɔtɔ la me.” Le nyateƒe me la, mehiã be míaƒo mía ɖokui ɖe xexeame ƒe ‘nuvlowɔwɔ ƒe ba me’ be míakpɔ alesi gbegbe agbenɔnɔ ate ŋu aɖi gbɔe o. (Petro I, 4:3, 4) Ke boŋ wofia Yehowa ƒe agbenyuinɔnɔ ƒe dzidzenu kɔkɔwo mí le míaƒe Fiaɖuƒe Akpatawo, siwo nye Biblia ŋuti hehenaƒewo me. Eye wodea dzi ƒo na mí be míazã míaƒe tamebubuŋutete atsɔ ana kakaɖedzi mía ɖokui be míawo sie nyateƒea le eye be míawɔ nyateƒea mía tɔe.—Yosua 1:8; Romatɔwo 12:1, 2; Timoteo II, 3:14-17.\nMíaƒe Ŋkɔ Menye Dzesidenu Dzro aɖe Ko O\n17. Aleke míawɔ anye Yehowa ƒe Ðasefo siwo wɔa dɔ geɖe wu?\n17 Ne míewɔ nyateƒea mía tɔe la, míadi be míagblɔe na ame bubuwo le mɔnukpɔkpɔ nyui ɖesiaɖe me. Esia mefia be míate kpɔ azii ɖe amesiwo meɖe ɖetsɔleme fia o la dzi o. (Mateo 7:6) Ke boŋ efia be míavɔ̃ be míaɖe mía ɖokui afia be míenye Yehowa Ðasefo o. Ne ame aɖe ɖe ɖetsɔleme sue aɖe fia to nya aɖe biabia tso dzime alo Biblia-srɔ̃gbalẽ aɖe xɔxɔ me la, míasu te anɔ dzadzraɖo be míagblɔ míaƒe mɔkpɔkpɔa ŋu nya nɛ. Nyateƒee, esia abia be agbalẽ vovovoawo dometɔ aɖe nanɔ mía si ɣesiaɣi eɖanye afikae míanɔ o—le aƒeme, dɔwɔƒe, suku, fiase me, alo ɖiɖiɖemeƒewo.—Petro I, 3:15.\n18. Aleke mía ɖokui ɖeɖefia wòadze ƒã be míenye Kristotɔwo akpɔ ŋusẽ nyui ɖe míaƒe agbe dzii?\n18 Ne míeɖe mía ɖokui fia wòdze ƒã be míenye Kristotɔwo la, míedoa ŋusẽ míaƒe akpababla ɖe Satana ƒe xadede vɔ̃wo ŋu. Ne dzigbezã alo Kristmas kplɔ̃ɖoɖo loo alo dɔwɔƒe tsatsadada wɔna aɖe ɖo edzi la, zi geɖe dɔwɔhatiwo agblɔ be, “Migaɖe fu nɛ o. Yehowa Ðasefoe wònye.” Awɔe hã be ɖewohĩ amewo aɖu wo ɖokui dzi le gbegblẽnyawo gbɔgblɔ me ne èle teƒea. Ale wɔ míaƒe Kristotɔnyenye ɖeɖefia kpɔa ŋusẽ nyui ɖe míaƒe agbe dzi, abe alesi apostolo Petro gɔ̃ hã ɖee fiae ene be: “Eye ameka awɔ vɔ̃ ɖe mia ŋu, ne mienye veviedolawo le nu nyui me mahã? Ke ne miekpe fu le nu dzɔdzɔe ŋuti hã la, woayra mi.”—Petro I, 3:13, 14.\n19. Aleke míewɔ nya be míele ŋkeke mamlɛawo ŋutɔŋutɔ me?\n19 Viɖe bubu si tsoa nyateƒea wɔwɔ mía tɔe mee nye be míakpɔ kakaɖedzi be nuɖoanyi sia ƒe ŋkeke mamlɛawoe nye sia vavã. Míava nyae be Biblia me nyagblɔɖi geɖe le eme vam le míaƒe ŋkekea me. * Paulo ƒe nuxlɔ̃ame si nye be “le ŋkeke mamlɛawo me la ɣeyiɣi sesẽ siwo me nɔnɔ asẽ la ava” ƒe kpeɖodzi dze ƒã le nudzɔdzɔ dziŋɔ siwo dzɔ le ƒe alafa si va yi me la me. (Timoteo II, 3:1-5, NW; Marko 13:3-37) Woɖo tanya na nyadzɔdzɔgbalẽ aɖe si do nyitsɔ laa me nyati aɖe si ƒo nu tso ƒe alafa 20 lia ŋu be “Woaɖo Ŋku Edzi be Ŋutasẽnu Gbɔ Eme Wɔwɔ ƒe Azã.” Nyatia gblɔ be: “Ƒe 1999 ye nye ƒe si me wokɔ ʋu ɖi le wu ɖesiaɖe le ƒe alafa si me wowɔ hlɔ̃nu le wu ƒe afã susɔea me.”\n20. Fifia enye nuka wɔɣi?\n20 Menye fifiae nye megbeleleheɣi o. Yehowa ƒe yayra ɖe Biblia ƒe hehenadɔ si ƒo ɖesiaɖe ta si wowɔ kpɔ le xexeame katã wònye ɖaseɖiɖi na dukɔwo dzi la dze ƒã. (Mateo 24:14) Wɔ nyateƒea tɔwoe, eye nàgblɔe na ame bubuwo. Wò etsɔme mavɔ nɔ te ɖe nusi nàwɔ fifia dzi. Alɔgblɔlɔ wɔwɔ mana nàxɔ Yehowa ƒe yayra o. (Luka 9:62) Ke boŋ ɣeyiɣia de be ‘mianɔ te sesĩe, maʋãmaʋã, eye miagba go ɖaasi le Aƒetɔ la ƒe dɔwɔwɔ me, esi mienyae bena, miaƒe agbagbadzedze menye dzodzro le Aƒetɔ la me o ŋuti la.’—Korintotɔwo I, 15:58.\n^ mm. 19 Kpɔ Gbetakpɔxɔ, January 15, 2000, axa 12-14. Memama 13 vaseɖe 18 dzro kpeɖodzi sẽŋu ade siwo ɖee fia be míele ŋkeke mamlɛawo me tso ƒe 1914 me ke la me.\n•Aleke míawɔ aɖe ɖikekewo ɖa?\n•Nuka míate ŋu asrɔ̃ tso Elisa ƒe subɔvi ƒe kpɔɖeŋua me?\n•Agbenɔnɔ teamekpɔ kawoe wòle be míanɔ ŋudzɔ na ɣesiaɣi?\n•Nukata wòle be míaɖe mía ɖokui fia wòadze ƒã be míenye Yehowa Ðase fowo?\nBiblia-sɔsrɔ̃ kple gbedodoɖa ɣesiaɣi ate ŋu ana míaɖe ɖikekewo ɖa\nWokpɔ Elisa ƒe subɔvi ƒe ɖikekewo gbɔ nɛ to ŋutega aɖe dzi\nWofiaa Yehowa ƒe agbenyuinɔnɔ ƒe dzidzenu kɔkɔwo mí le Fiaɖuƒe Akpatawo, abe esia tɔgbe si le Benin ene me\nƉoe Ɖe Amewo Ɖoe Ɖe Amewo Ðe Nèwɔ Nyateƒea Tɔwòea?\nw01 2/1 axa 9-13


Protestant Sɔlemeha Aɖee Yehowa Ðasefowo Nyea?\nGbetakpɔxɔ | November 2009\nGBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Mizo Myanmar Polish Portuguese Romanian Sepedi Setswana Slovak Slovenian Swahili Tsonga Turkish Ukrainian\nExlẽlawo Bia Be\nYehowa Ðasefowo mebua wo ɖokuiwo be yewonye Protestant sɔlemeha aɖe o. Nu ka tae?\nAme siwo nɔ ʋiʋlim vevie be woawɔ ɖɔɖɔɖo aɖewo le Roma Katolikohaa ƒe nufiafia aɖewo ŋu lae va ɖo Protestant subɔsubɔhaa anyi le Europa le ƒe alafa 16 lia me. Takpekpe aɖe si wotsɔ ŋkɔ na be Diet of Speyer, si wowɔ le ƒe 1529 me la, mee wozã nya “Protestant” le zi gbãtɔ na Martin Luther yomedzelawo. Tso ɣemaɣi la, wova zãa nya sia na ame siwo katã wɔ ɖeka kple Ðɔɖɔɖotaʋlilawo heda asi ɖe woƒe nukpɔsusuwo kple gɔmeɖosewo dzi. Esia tae Merriam-Webster’s Collegiate Dictionary, Tata 11 lia, ɖe Protestant gɔme be enye “sɔlemeha ɖe sia ɖe si melɔ̃ ɖe Papa la ƒe ŋusẽ dzi o, eye woda asi ɖe Ðɔɖɔɖotaʋiʋlia ƒe gɔmeɖosewo dzi, abe xɔsee nana ame ƒe nu dzea Mawu ŋu, xɔsetɔwo katã nye nunɔlawo, kple be Biblia ɖeka ko mee woɖe nyateƒea ŋutɔŋutɔ ɖe go le, ene.”\nTogbɔ be Yehowa Ðasefowo melɔ̃ ɖe papa la ƒe ŋusẽ dzi o, eye woka ɖe edzi bliboe be Biblia me koe nyateƒea le hã la, woto vovo tso Protestant sɔlemehaa gbɔ le mɔ ɖedzesi geɖewo nu. Le nyateƒe me la, mawusubɔsubɔ ŋuti numekugbalẽ si woyɔna be The Encyclopedia of Religion gblɔ tso Yehowa Ðasefowo ŋu be, “woawo ya woto vovo kura.” Na míadzro mɔ siwo nu woto vovo le la dometɔ etɔ̃ me akpɔ.\nGbã la, togbɔ be Protestanttɔwo gbe nu le Katolikotɔwo ƒe dzixɔse aɖewo gbɔ hã la, Ðɔɖɔɖotaʋlilawo galé Katolikohaa ƒe nufiafia aɖewo me ɖe asi, abe Mawuɖekaetɔ̃, dzomavɔ, kple luʋɔmakumaku ene. Yehowa Ðasefowo ya kpɔ kakaɖedzi be menye ɖeko nufiafia mawo mewɔ ɖeka kple nu si Biblia fia o, ke wotrɔ gbo ale si wòle be míabu Mawui hã.—Kpɔ magazine sia ƒe axa 4-7.\nEvelia, Yehowa Ðasefowo ƒe subɔsubɔhaa metsi tsitre ɖe subɔsubɔha aɖe koŋ ŋu kple susu be yewoaɖɔe ɖo o, ke boŋ enye esi doa nufiafia nyuitɔ ɖe ŋgɔ. Wotsɔa Biblia ƒe aɖaŋuɖoɖo sia nya vevii, be: “Mele be Aƒetɔ la ƒe kluvi nawɔ dzre o, ke boŋ ele be wòafa tu na amewo katã, wòanya nufiafia, wòaɖu eɖokui dzi le vɔ̃ me, wòafia nu tsitretsiɖeŋulawo le tufafa me.” (2 Timoteo 2:24, 25) Yehowa Ðasefowo ʋua go ale si subɔsubɔha geɖewo ƒe nufiafia aɖewo tsi tsitre ɖe nu si Biblia fia ŋu ya. Gake menye didi be yewoaɖɔ subɔsubɔha mawo ɖo tae wowɔnɛ ɖo o. Ke boŋ woƒe taɖodzinue nye be yewoakpe ɖe ame sia ame si ko di be Mawu kple eƒe Nya, Biblia, ŋuti sidzedze vavãtɔ nasu ye si la ŋu. (Kolosetɔwo 1:9, 10) Ne ame siwo si dzixɔse bubuwo le la tsɔ tɔteteɖenudzi gbe lɔlɔ̃ ɖe woƒe numeɖeɖewo dzi la, womeƒoa wo ɖokuiwo ɖe glãkahehe si me tsɔɖui aɖeke mele o la me o.—2 Timoteo 2:23.\nEtɔ̃lia, to vovo na Protestant subɔsubɔ si woto vɛ, si va ma kakɛkakɛe ɖe subɔsubɔha bubu geɖewo me la, Yehowa Ðasefowo ya kpɔtɔ nye xexea me katã ƒe nɔviwo ƒe habɔbɔ si wɔ ɖeka. Le nufiafia siwo dzi woxɔ se gome la, Yehowa Ðasefo siwo le dukɔ vovovo 230 me la wɔna ɖe apostolo Paulo ƒe aɖaŋuɖoɖo sia dzi be: “Mi katã miagblɔ nya ɖeka.” Mama aɖeke mele wo dome o. Ke boŋ “[wowɔ] ɖeka nyuie le susu ɖeka kple tamesusu ɖeka me.” (1 Korintotɔwo 1:10) Wodzea agbagba vevie le wo nɔewo dome be “[yewoawɔ] ɖeka le gbɔgbɔ la me le ŋutifafa ƒe nublanu la me.”—Efesotɔwo 4:3.\nNYATI SI LE AKPAA DZI Nyakpakpa Ðeka Hea Bubu Ðe Go\nNYATI SI LE AKPAA DZI Nyakpakpa 1: Luʋɔ Nye Nu Makumaku\nNYATI SI LE AKPAA DZI Nyakpakpa 2: Ame Vɔ̃ɖiwo Kpea Fu Le Dzo Mavɔ Me\nNYATI SI LE AKPAA DZI Nyakpakpa 3: Ame Nyuiwo Katã Ayi Dziƒo\nNYATI SI LE AKPAA DZI Nyakpakpa 4: Mawuɖekaetɔ̃e Mawu Nye\nNYATI SI LE AKPAA DZI Nyakpakpa 5: Maria Nye Mawu Dada\nNYATI SI LE AKPAA DZI Nyakpakpa 6: Mawu Da Asi Ðe Nɔnɔmetatawo Kple Dzesiwo Zazã Le Tadedeagu Me Dzi\nKEYS TO FAMILY HAPPINESS Ne Srɔ̃wò Hiã Beléle Tɔxɛ Le Lãmegbegblẽ Ta\nKu Ðe Ƒomegbenɔnɔ Ŋu\nAle Si Wobu Paradiso Gbãtɔ Lae\nÐe Wòle Be Nàsrɔ̃ Hebrigbe Kple Helagbea?\nNya Nyui Le Gbegbɔgblɔ 500 Me\nYehowa Naa Mɔnukpɔkpɔ Mí Be Míawɔ Tiatia\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ November 2009\nGBETAKPƆXƆ November 2009


Ame Kawoe Yehowa Ðasefowo Nye? Nya Siwo Ame Siwo Nya Wo Nyuie Gblɔ\nGBE BUBU Acholi Afrikaans Albanian Amharic Arabic Armenian Aymara Baoule Batak (Toba) Bicol Bislama Bulgarian Cakchiquel Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (Ɣi) Hungarian Iban Icelandic Igbo Iloko Indonesian Italian Japanese Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Maya Mazatec (Huautla) Mixe Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Persian Pidzin (Kamerun) Polish Portuguese Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Uruund Venda Vietnamese Wallisian Wayuunaiki Wolaita Xhosa Yoruba Zande Zapotec (Isthmus) Zulu\n“Ƒe aɖewoe nye esia menya Mike. Yehowa Ðasefoe wònye. Gake nanewo li siwo gɔme nyemesena le woƒe haa ŋu o. Ame kae nye Yehowa? Nu ka tae Ðasefowo meɖua ŋkekenyuiwo o? Vivimeha aɖe mee Mike lea?”—Becky, si le California, le United States.\n“Esi Yehowa Ðasefowo va nɔ Biblia srɔ̃m kple nye aƒelikawo la, mebia ɖokuinye be: ‘Ŋkɔ Yehowa Ðasefowo gɔme ɖe? Ŋkɔ sagã kae nye esia wotsɔ na subɔsubɔha sia!’”—Zenon, si le Ontario, le Canada.\n“Esi mía kple srɔ̃nye míedea sɔleme o eye míaƒe dzitsinya bua fɔ mí ta la, míesusu be ɖe Yehowa Ðasefowo di be yewoawɔ mɔnukpɔkpɔa ŋu dɔ ahe mí ade yewoƒe haa me. Míaƒe susu wɔ na mí be ne míekpɔ nu si dim míele la le subɔsubɔha xɔŋkɔawo me o la, ekema manɔ kɔmama sagã sia si nye Yehowa Ðasefowo hã me o.”—Kent, si le Washington, le United States.\n“Le nyateƒe me la, nyemenya ame siwo wonye o, eye nyemenya woƒe dzixɔsewo hã o.”—Cecilie, si le Esbjerg, le Denmark.\nAnɔ eme be èkpɔ wo wole gbeƒã ɖem tso aƒe me yi aƒe me alo le dutoƒo esime wole Biblia-srɔ̃gbalẽwo mam hele Biblia-nusɔsrɔ̃ femaxee dom ɖe amewo gbɔ. Ðewohĩ wo dometɔ ɖekae tsɔ magazine sia na wò. Ke hã anɔ eme be èbiaa ɖokuiwò be ame kawo tututue Yehowa Ðasefowo nye? Ðewohĩ wò susu wɔ ɖeka kple ame siwo ɖe woƒe susuwo gblɔ va yi la tɔwo.\nNe susu mawo kple biabia mawo tɔgbi le asiwò la, afi kae nàte ŋu akpɔ ŋuɖoɖoawo le? Aleke nàwɔ anya nu si tututu dzi Yehowa Ðasefowo xɔ se, afi si wokpɔa ga le na woƒe subɔsubɔdɔa kple tadeaguƒewo tutu? Eye nu ka tae wovaa aƒewò me hetena ɖe ŋuwò le ablɔwo dzi?\nCecilie gblɔ hã be: “Mexlẽ nu geɖe tso Yehowa Ðasefowo ŋu le Internet dzi. Mese wobewobe aɖewo le wo ŋu, eye mese ale si gbegbe amewo bua nazã ɖe wo ŋui hã. Esia wɔe be nyemebua susu nyui ɖe wo ŋu kura o.” Gake emegbe Cecilie va ɖo dze kple Yehowa Ðasefoawo ŋutɔwo, eye woɖo eƒe biabiawo ŋu eme kɔ nɛ.\nÀdi be woaɖo biabia siwo le asiwò ku ɖe Yehowa Ðasefowo ŋu la ŋu na ye anukwaretɔea? Míele dzi dem ƒo na wò be nàte ɖe ame siwo nya wo nyuie wu la ŋu—woawoe nye Yehowa Ðasefoawo ŋutɔwo, eye woawoe taa magazine sia. (Lododowo 14:15) Míele mɔ kpɔm be nyati siwo kplɔe ɖo la akpe ɖe ŋuwò nànya ame siwo míenye kple nu siwo dzi míexɔ se eye nànya nu tso míaƒe dɔa hã ŋu.


GBE BUBU Albanian Amharic Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Marathi Myanmar Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Telugu Turkish Ukrainian\nFɔɖiɖi Ƒe Seselelãmewo—Ðe Wogblẽ Ɣesiaɣia?\nAME geɖe bua fɔɖiɖi ƒe seselelãme egbea be enye nu manyomanyo. Wosena le wo ɖokui me abe alesi Germanytɔ xexemenunyala Friedrich Nietzsche se ene, amesi gblɔ be: “Fɔɖiɖi ƒe seselelãmee nye dɔ vɔ̃ɖitɔ kekeake si ɖea fu na amegbetɔwo atraɖii.”\nGake numekula aɖewo va le lɔlɔ̃m ɖe nukpɔsusu bubu aɖe dzi fifia. Susan Forward, si xɔ ŋkɔ le dɔdada kple agbalẽwo ŋɔŋlɔ me le xexeame godoo, gblɔ be: “Fɔɖiɖi ƒe seselelãmewo wɔa akpa vevi aɖe be ame nanye veveseɖenuŋula, amesi tsɔa eƒe agbanɔamedziwo. Dzitsinya ƒe akpa aɖee wònye.” Ke ɖe fɔɖiɖi ɖesiaɖe sese le ame ɖokui me nye nu gbegblẽa? Ðe esese le ame ɖokui me be yeɖi fɔ kpena ɖe ame ŋu le nɔnɔme aɖewo mea?\nNukae Nye Fɔɖiɖi?\nMíesena le mía ɖokui me be míeɖi fɔ ne míewɔ nane wòɖe fu na míaƒe lɔlɔ̃tɔ alo ne míete ŋu nɔ agbe ɖe dzidzenu siwo míebu be ele be míanɔ agbe ɖo la nu o. Numekugbalẽ aɖe gblɔ be fɔɖiɖi ƒe seselelãme do ƒome kple “fenyinyi ƒe seselelãme elabena amea ƒe kpododonu, eƒe vodada, nuvlowɔwɔ, alo nuvɔ̃ ƒe agba nɔa edzi.”\nLe Hebri Ŋɔŋlɔawo me la, wotsɔ fɔɖiɖi do ƒome kple Israel-viwo ƒe agbemanɔnamɔ ɖe Mawu ƒe Sea nu—eye woyɔ esiawo dometɔ akpa gãtɔ le Biblia gbalẽ siwo nye Mose III lia kple Mose IV lia me. Míade dzesii be nyagbe sia medze le Kristotɔwo ƒe Hela Ŋɔŋlɔawo me gobii alea o. Gake edze le teƒe ʋɛ aɖewo, eye wòku ɖe agɔ gã siwo wodze ɖe Mawu ŋu la ŋu.—Marko 3:29; Korintotɔwo I, 11:27.\nNublanuitɔe la, míate ŋu ase fɔɖiɖi le mía ɖokui me evɔ menye ɖe míeɖi fɔ hafi o. Le kpɔɖeŋu me, ne ame aɖe nye amesi dina be yeawɔ nuwo katã woade pɛpɛpɛ eye wòɖoa dzidzenu siwo gbɔ eme akpa na eɖokui la, kpododonu ɖesiaɖe ate ŋu ana wòase le eɖokui me madzemadzee be yeɖi fɔ. (Nyagblɔla 7:16) Alo míate ŋu aɖe mɔ vevesese si sɔ ɖe míaƒe vodada alo nu gbegblẽ aɖe wɔwɔ ŋu nu nasẽ kakaka ava zu ŋukpe si ana míava nɔ fu wɔm mía ɖokui madzemadzee. Ekema nyui kae fɔɖiɖi sese le ame ɖokui me ate ŋu awɔ?\nFɔɖiɖi ƒe Seselelãmewo Ate Ŋu Anyo\nFɔɖiɖi sese le ame ɖokui me ate ŋu anyo le mɔ etɔ̃ ya teti nu. Gbã la, eɖenɛ fiana be míenya nu tso dzidzenu siwo dzi woda asi ɖo la ŋu. Efiana be dzitsinya si le dɔ wɔm le mía si. (Romatɔwo 2:15) Le nyateƒe me la, agbalẽ aɖe si Amerikatɔwo ƒe Tagbɔdɔdalawo Habɔbɔa ta bua fɔɖiɖi masemase le ame ɖokui me be enye nɔnɔme si gblẽa nu le ameƒomea ŋu. Enyea nu sesẽ na amesiwo ƒe dzitsinya mele dɔ wɔm o alo ku la be woakpɔ vovototo si le nyui kple vɔ̃ dome, eye afɔku ate ŋu anɔ esia me.—Tito 1:15, 16.\nEvelia, dzitsinya ƒe fɔbuame ate ŋu akpe ɖe mía ŋu míaƒo asa na nuwɔna siwo medze o. Abe alesi ko lãmeve naa míenyana be míaƒe lãme le gbegblẽm ene la, veve si míesena le dzime hã naa míenyana be ele be míakpɔ agbenyuinɔnɔ kple gbɔgbɔ me kuxi aɖe gbɔ. Ne míenya de dzesi gbɔdzɔgbɔdzɔa ko la, míadi be míagawɔ nu wòave mí, míaƒe lɔlɔ̃tɔwo, alo ame bubuwo ake o.—Mateo 7:12.\nMlɔeba, fɔɖiɖimeʋuʋu ate ŋu akpe ɖe amesi ɖi fɔ kple amesi ŋu wòɖi fɔa le la siaa ŋu. Le kpɔɖeŋu me, vevesese gã le dzime kpe ɖe fɔɖiɖi si Fia Dawid se le eɖokui me ŋu. Eŋlɔ bena: “Elabena esi mezi ɖoɖoe la, nye ŋeŋe atraɖi na nye ƒuwo nyunyɔ.” Gake esi Dawid ʋu eƒe nuvɔ̃ me na Mawu mlɔeba la, edzi ha sesĩe kple dzidzɔ be: “[Ètsɔ] ɖeɖe ƒe aseyetsotso ƒo xlãm.” (Psalmo 32:3, 7) Nuvɔ̃meʋuʋu ate ŋu ana amesi dzi wodze agɔ le la naɖe dzi ɖi gɔ̃ hã elabena lɔlɔ̃ ɖe edzi be yeɖi fɔ ate ŋu ana kakaɖedzi nasu esi be agɔdzela la lɔ̃ ye tae wòte ɖe edzi vevie be yedo vevesese na ye alea ɖo.—Samuel II, 11:2-15.\nFɔɖiɖi ƒe Seselelãmewo Ŋuti Nukpɔsusu si Da Sɔ\nBe fɔɖiɖi ŋuti nukpɔsusu si da sɔ nasu mía si la, bu vovototo gã si le alesi Yesu kple Farisitɔwo bu nuvɔ̃wɔlawo kpakple nuvɔ̃e dome ŋu kpɔ. Le Luka 7:36-50 la, míexlẽ nu tso nyɔnu agbegbegblẽnɔla aɖe si yi ɖe Farisitɔ aɖe si ŋkɔe nye Simon ƒe aƒeme, afisi Yesu nɔ nu ɖum le, la ŋu. Ete ɖe Yesu ŋu, tsɔ eƒe aɖatsiwo klɔ Yesu ƒe afɔwo, hesi ami xɔasi ɖe wo ŋu.\nFarisitɔ veviedola la ɖi gbɔ nyɔnu sia hebui be enye amesi medze be yeade bubu eŋu ahagblẽ ɣeyiɣi ɖe eŋu o. Egblɔ na eɖokui be: “Ðe amesia [Yesu] nye nyagblɔɖila la, anya amesi kple amesi ƒomevi nye nyɔnu sia, si le asi dem eŋu; elabena nuvɔ̃wɔla wònye.” (Luka 7:39) Yesu ɖɔ eƒe tamesusua ɖo enumake. Yesu gblɔ be: “Mèsi ami ɖe ta nam o; ke eya la tsɔ ami hesi ɖe nye afɔwo ŋuti. Eyaŋuti mele egblɔm na wò bena: Wotsɔ eƒe nuvɔ̃, siwo sɔ gbɔ la kee, elabena elɔ̃ geɖe.” Ðikeke mele eme o be nya fadziname siawo de dzi ƒo na nyɔnua hedo dzidzɔ na eƒe dzi.—Luka 7:46, 47.\nMenye ɖe Yesu nɔ asi dam ɖe agbegbegblẽnɔnɔ dzi o. Ke boŋ enɔ alesi gbegbe wòle be lɔlɔ̃ nanye nu vevitɔ si aʋã ame be wòasubɔ Mawu la fiam Farisitɔ dadala ma. (Mateo 22:36-40) Enye nyateƒe be esɔ be nyɔnua se le eɖokui me be yeɖi fɔ le agbe gbegblẽ si wònɔ va yi la ta. Edze ƒã be etrɔ dzi me, elabena efa avi, eye mete kpɔ be yeado taflatse ɖe agbe si wònɔ va yi la ta o, eye wòwɔ afɔɖeɖewo be yeatsɔ ade bubu Yesu ŋu le gaglãgbe. Esi Yesu kpɔ esia la, egblɔ nɛ be: “Wò xɔse la ɖe wò; yi ɖe ŋutifafa me!”—Luka 7:50.\nGake Farisitɔ la gakpɔtɔ nɔ gbɔ ɖimee abe nuvɔ̃wɔla ene. Ðewohĩ enɔ mɔnu aɖe si dzi wòato ‘ana wòanya nyuie be Mawu adrɔ̃ ʋɔnui’ ahado ŋukpee la dim. Gake didi ɣesiaɣi be woana amewo nase fɔɖiɖi le wo ɖokui me ne womewɔa nu ɣesiaɣi abe alesi míabu be ele be woawɔe ene o la nye lɔlɔ̃maɖemaɖefia, eye mlɔeba meva ɖea vi aɖeke o. (Korintotɔwo II, 9:7) Yesu sɔsrɔ̃—to kpɔɖeŋu nyuitɔ ɖoɖo, amewo kafukafu anukwaretɔe, kple kaka ɖe wo dzi togbɔ be ahiã be woaka mo ahaɖo aɖaŋu na wo ɣeaɖewoɣi hã me—ye hea emetsonu nyuitɔ kekeake vɛ.—Mateo 11:28-30; Romatɔwo 12:10; Efesotɔwo 4:29.\nEkema fɔɖiɖi sese le ame ɖokui me ate ŋu anye nusi nyo kple nusi hiã gɔ̃ hã nenye be míewɔ nu gbegblẽ aɖe. Lododowo 14:9 (Knox) gblɔ be: “Abunetɔwoe tsɔa fɔɖiɖi si ta wòle be woasa vɔ̃ ɖo la nu tsɛe.” Ele be dzitsinya ƒe fɔbuame naʋã mí be míaʋu nuvɔ̃ me ahawɔ afɔɖeɖe siwo hiã. Gake ele be susu vevi si ʋãa mí si ta míele Yehowa subɔm ɖo nanye lɔlɔ̃, ke menye le fɔɖiɖi ta o. (Hiob 1:9-11; 2:4, 5) Biblia la ka ɖe edzi na mí be ne esia le susu me wotsɔ de dzi ƒo na ame senugɔmewo hefa dzi na woe la, woadze agbagba ɖesiaɖe awɔ nusianu si woate ŋui. Vevietɔ wu la, woawɔe kple dzidzɔ.\nƉoe Ɖe Amewo Ɖoe Ɖe Amewo Fɔɖiɖi Ƒe Seselelãmewo—Ðe Wogblẽ Ɣesiaɣia?\ng02 3/8 axa 14-15


Nu Ka Tae Tsɔtsiwo Sɔ Gbɔ Alea Gbegbe? | Biblia Me Biabiawo\nGBE BUBU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Gun Haitian Creole Hebrew Hiligaynon Hungarian Iban Iloko Indonesian Isoko Italian Japanese Kachin Kazakh Kazakh (Arabic) Kikaonde Kikuyu Kiluba Kinyarwanda Kirghiz Kirundi Korean Latvian Lingala Lithuanian Low German Malagasy Malay Malayalam Maltese Mambwe-Lungu Mongolian Moore Myanmar Norwegian Nzema Oromo Persian Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tsonga Turkish Turkmen Ukrainian Venda Vietnamese Xhosa Yoruba Zulu\nAmewo zã Yesu ƒe nufiafiawo tsɔ ɖo tsɔtsi geɖe siwo gblɔna be Kristotɔwoe yewonye. Gake Biblia ɖee fia be Kristo-ha vavã ɖeka koe li. Na míakpɔ susu etɔ̃ siwo tae míeƒo nya ta alea la ɖa.\nYesu gblɔ be yefiaa “nyateƒe la,” eye Kristotɔ gbãtɔwo yɔa woƒe subɔsubɔha be “nyateƒe la.” (Yohanes 8:32; 2 Petro 2:2; 2 Yohanes 4; 3 Yohanes 3) Nyagbɔgblɔ sia ɖee fia be ame siwo ƒe nufiafia mewɔ ɖeka kple Yesu ƒe nufiafiawo o la menye Kristotɔ vavãwo o.\nBiblia gblɔ be ele be Kristotɔwo katã ƒe “nu nasɔ.” (1 Korintotɔwo 1:10) Ke hã tsɔtsi geɖeawo ƒe nu mesɔna le woƒe nufiafiawo me o. Woƒe nu mesɔna le nufiafia bɔbɔetɔwo kekeake abe nu si Kristotɔnyenye fia ene gɔ̃ hã me o. Kristo-ha siawo katã mate ŋu anye vavãtɔwo o.—1 Petro 2:21.\nYesu gblɔe ɖi be ame geɖewo agblɔ be yewonye Kristotɔwo evɔ womawɔ ɖe yeƒe sededewo dzi o. Egblɔe be yeagbe ame siawo tɔgbi. (Mateo 7:21-23; Luka 6:46) Subɔsubɔhakplɔla siwo tɔ tsi nufiafia vavãtɔ la le woawo ŋutɔwo ƒe viɖewo ta la aflu ame aɖewo. (Mateo 7:15) Gake ame bubuwo ya ŋutɔwoe tiae be yewoanɔ alakpa Kristo-hawo me, ale be woagblɔ nu siwo yewodi be yewoase la na yewo, ke menye nyateƒe si le Biblia me la o.—2 Timoteo 4:3, 4.\nYesu gblɔe ɖi le eƒe lododo si ku ɖe lu kple gbe vɔ̃ɖiwo ŋu me be ame geɖewo ade megbe tso Kristotɔnyenye gbɔ (alo agbe xɔse). (Mateo 13:24-30, 36-43) Womakpɔ vovototo si le Kristotɔ vavãwo kple alakpatɔawo dome o ɣeyiɣi didi aɖe. Abe ale si Yesu gblɔe ɖi pɛpɛpɛ ene la, xɔsegbegbe va xɔ anyi nɔ le apostoloawo ƒe ku megbe. (Dɔwɔwɔwo 20:29, 30) Togbɔ be xɔsegbelawo ƒe nufiafiawo ate ŋu ato vovo tso wo nɔewo gbɔ hã la, alakpa Kristotɔ vovovo siawo katã “tra mɔ tso nyateƒe la gbɔ.”—2 Timoteo 2:18.\nYesu gagblɔe ɖi hã be vovototo si le Kristo-ha vavã la kple alakpatɔawo dome la ava dze ƒãa mlɔeba. Esia va eme le míaƒe ɣeyiɣi sia si nye “nuɖoanyi sia ƒe nuwuɣi” la me.—Mateo 13:30, 39.\nƉoe Ɖe Amewo Ɖoe Ɖe Amewo Nu Ka Tae Tsɔtsiwo Sɔ Gbɔ Alea Gbegbe?


Yeremia 12 - Holy Bible [Ewe Bible 1913] - (Yer 12)\nYehowa, ne meɖe, mahe nya kpli wò la, towo dzɔna, gake maɖi ʋɔnu kpli wò. Nukata ame vɔ̃ɖiwo ƒe mɔ dzea edzi na wo, eye eme nyona na ame tovowo katã ɖo?\nEde woƒe agunu to, eye wòto ke, wotsi, eye wotsea ku hã. Etsɔ de woƒe nu gbɔ, ke èle adzɔgedzɔgee na woƒe dzi.\nKe wò, Yehowa, edze sim, èkpɔm, eye nedo nye dzi kpɔ le ɖokuiwò gbɔ. He wo ɖawu abe alẽwo ene, eye naɖo wo ɖi hena wuwugbe.\nƔekaɣi anyigba naxa nu ase ɖo, eye gbe naƒu le anyigba blibo la dzi le edzi nɔlawo ƒe vɔ̃ɖiwɔwɔ ta, lãwo kple xewo natsrɔ̃, le esi wole gbɔgblɔm be, makpɔ míaƒe nuwuwu o la ta?\nMia kple afɔzɔlawo miaƒu du, eye ɖeɖi te ŋuwò, aleke nahayi duɖime ke ge kple sɔwo? Eli bɔkɔɔ le gbɔɖeme nyigba dzi, aleke nahawɔ le Yordan ƒe aƒlatsuwo me?\nElabena nɔviwòwo kple tofowò ƒemetɔwo hã trɔ le yowòme, woawo hã le ɣli dom ɖe yowòme sesĩe, megaɖo dzi ɖewo ŋu o, nenye be, wole nya ŋɔŋɔe gblɔm na wò hã.\nMegblẽ nye aƒe ɖi, megbe nye domenyinu, eye metsɔ nusi gbɔ nye luʋɔ melɔ̃a nu le o la, de asi na eƒe futɔwo.\nNye domenyinu zu nam abe dzata le ave me ene, ele gbe tem ɖe ŋunye, eyata melé fui.\nƉe menye xe ƒonu ŋɔŋɔe enye nye domenyinu nam oa? Ɖe xe ƒonuwo meƒo xlãe godoo oa? Miɖaƒo gbemelãwo katã nu ƒu, ne woava ɖu nu!\nLãkplɔvi geɖewo gblẽ nye weingble, wonyã avuzi le nye agble me, eye wowɔ nye dzidzɔkpɔgble wòzu gbegbe ɖeɖe sɔŋ.\nWona wòzu gbegbe, gbegbe le nu xam le ŋunye godoo; anyigba blibo la gblẽ, elabena mede dzigbɔ na amea ɖeke o.\nNugblẽlawo va to ƒeƒlewo katã ta me te gbe dzi; elabena Yehowa ƒe yi le nu ɖum tso anyigba ƒe mlɔenu ɖaseɖe anyigba ƒe mlɔenu; ŋutifafaa ɖeke meli na ŋutilãwo katã o.\nWoƒã lu, ke ŋu woaxa, woku kutri, ke viɖe manɔ eme na wo o; ale ŋu akpe mi ɖe miaƒe agblemenuwo ŋu le Yehowa ƒe dɔmedzoe heliheli la ta.\nAle Yehowa gblɔ ɖe nye aƒelika vɔ̃ɖiawo katã, siwo de asi nusi metsɔ na nye dukɔ Israel, be wòanye etɔ la ŋu la ŋuti enye si: Kpɔ ɖa, maho wo ɖa tso woƒe anyigba dzi, eye maho Yuda ƒe aƒe la ɖa le wo dome.\nKe ne meho wo ɖa megbe la, magakpɔ nublanui na wo, eye mana amesiame nagbugbɔ ayi eƒe domenyinu gbɔ, eye amesiame nayi eƒe anyigba dzi.\nEye ne wosrɔ̃ nye dukɔ ƒe mɔwo, be woaka atam le nye ŋkɔ me, abe alesi wòfiã nye dukɔ be, woata Baal ene be: „Meta Yehowa ƒe agbe“ la, ekema woaɖo wo gɔme anyi ɖe nye dukɔ la dome.\nKe ne womeɖo to o la, ekema maho dukɔ sia ɖa, eye matsrɔ̃e gbidigbidi, Yehowa ye gblɔe.


Yesaya 41 | Biblia Le Internet Dzi | Xexe Yeye Gɔmeɖeɖe\nAʋadziɖula tso ɣedzeƒe (1-7)\nWotia Israel wònye Mawu ƒe subɔla (8-20)\n“Xɔ̃nye Abraham” (8)\nWotɔ gbe mawu bubuwo (21-29)\n41 “Mi ƒukpowo, mizi ɖoɖoe miaɖo tom;*Ŋusẽ yeye negaɖo dukɔwo ŋu. Mina woate va ne woaƒo nu.+ Mina míakpe ta adrɔ̃ nya. 2 Ame kae nyɔ ame tso ɣedzeƒe?+Eye wòyɔe le dzɔdzɔenyenye me va Eƒe afɔ nu,*Ne wòatsɔ dukɔwo ade asi nɛEye wòana wòabɔbɔ fiawo ɖe anyi?+ Ame kae na wozu kewɔ le eƒe yi ŋgɔ,Eye eƒe dati na wozu gbe ƒuƒu le ya nu? 3 Etia wo yome, eye naneke mexea mɔ nɛLe mɔ si dzi meto kpɔ o la dzi o. 4 Ame kae wɔ esia,Eye wòyɔ dzidzimewo tso gɔmedzedzea me ke? Nye, Yehowa, nyee nye Gbãtɔ;+Eye nenema ko maganɔ na ame mlɔetɔwo hã.”+ 5 Ƒukpowo kpɔe, eye dzidzi ƒo wo. Anyigba ƒe mlɔenuwo dzo nyanyanya. Woƒo takpli heva. 6 Wo dometɔ ɖe sia ɖe kpe ɖe ehavi ŋu,Eye ame sia ame gblɔ na nɔvia be: “Sẽ ŋu.” 7 Ale aɖaŋudɔwɔla do ŋusẽ nutula;+Ame si tsɔ yɔxɔmezu ƒo ga gbabɛ la hãDo ŋusẽ ame si le zu dam le zukpe dzi. Egblɔ le nu si trem wole la ŋu be: “Enyo.” Eye woƒo gatagbadzɛwo ɖee be wòagamu o. 8 “Ke wò, Israel, nye subɔla nènye;+Nye ame tiatia Yakob,+Xɔ̃nye Abraham ƒe dzidzimevi,+ 9 Wò ame si mekplɔ tso anyigba ƒe mlɔenuwo,+Wò ame si meyɔ tso eƒe didiƒe kekeake. Megblɔ na wò be: ‘Nye subɔla nènye;+Metia wò, eye nyemegbe wò o.+ 10 Mègavɔ̃ o, elabena meli kpli wò.+ Mègatsi dzi o, elabena nyee nye wò Mawu.+ Mado ŋusẽ wò; makpe ɖe ŋuwò.+Matsɔ nye dzɔdzɔenyenye ƒe nuɖusi alé wò ɖe te.’ 11 Kpɔ ɖa! Ame siwo katã do dɔmedzoe ɖe ŋuwò la aɖu ŋukpe, eye woaɖi gbɔ wo.+ Ame siwo le dzre wɔm kpli wò la azu tofloko, eye woatsrɔ̃.+ 12 Àdi ame siwo le avu wɔm kpli wò la, ke màkpɔ wo o.Ame siwo le aʋa wɔm kpli wò la nu ayi, woazu tofloko.+ 13 Elabena nye, Yehowa wò Mawu, melé wò nuɖusi ɖe asi,Nye ame si le gbɔgblɔm na wò be: ‘Mègavɔ̃ o. Makpe ɖe ŋuwò.’+ 14 Mègavɔ̃ o, wò, nyévi* Yakob,+Mi Israel ŋutsuwo, makpe ɖe mia ŋu,” Yehowa, Israel Ƒe Kɔkɔetɔ, mia Gbugbɔƒlela,+ lae gblɔe. 15 “Kpɔ ɖa! Metsɔ wò wɔ luƒotasiaɖam,+Luƒonu yeye si nu aɖu nueveewo le. Àfanya towo ahagbã wo guduguduEye àwɔ togbɛwo abe tsro ene. 16 Àgbɔ wo,Eye ya akplɔ wo adzoe;Ahom aka wo ahlẽ. Ke àkpɔ dzidzɔ ɖe Yehowa ŋu.+Eye àƒo adegbe ɖe Israel Ƒe Kɔkɔetɔ la ŋu.”+ 17 “Ame dahe kple hiãtɔ le tsi dim, ke ɖeke meli o. Tsikɔwuame na woƒe aɖewo dzi ƒu.+ Nye Yehowa matɔ na wo.+ Nye, Israel ƒe Mawu la, nyemagblẽ wo ɖi o.+ 18 Mana tɔwo nasi le togbɛ ƒeƒlewo tame,+Eye tsidzɔƒewo anɔ baliwo me.+ Mana gbegbe nazu ta,Eye kuɖiɖinyigba nazu tsidzɔƒewo.+ 19 Mado sederti,Akasiati, mirte kple gbemiti ɖe gbegbe.+ Mado sesewu,Fɔfɔli kple kpomi ɖe tagba,+ 20 Ale be dukɔwo katã nakpɔe, eye woadze sii,Woalé ŋku ɖe eŋu ahase egɔmeBe Yehowa ƒe asie wɔ esia,Eye Israel Ƒe Kɔkɔetɔ lae wɔe.”+ 21 Yehowa be: “Mihe miaƒe nyawo ɖe go.” Yakob ƒe Fia la be: “Mihe mia ɖokuitaʋlinyawo ɖe go.” 22 “Mina kpeɖodzi nanɔ eŋu, ne miagblɔ nu siwo gbɔna dzɔdzɔ ge la na mí. Migblɔ nu siwo dzɔ va yi* la na mí,Ne míade ŋugble le wo ŋu* ahanya ale si nuwo va yii. Alo migblɔ nu siwo gbɔna la na mí míase.+ 23 Migblɔ nu siwo ava dzɔ le etsɔme na mí,Ne míadze sii be mawuwoe mienye.+ Ɛ̃, miwɔ nyui alo vɔ̃,Be míakpɔe wòadzi ŋɔ na mí.+ 24 Kpɔ ɖa! Mienye nu siwo meli o,Eye miaƒe dɔwɔwɔwo nye nu dzodzro.+ Ame sia ame si tia mi la, ŋunyɔnu wònye.+ 25 “Menyɔ ame aɖe tso dziehe, eye ele vava ge.+Atso ɣedzeƒe,+ eye wòayɔ nye ŋkɔ. Afanya dziɖulawo* abe anyie wonye ene,+Afanya wo abe ale si zemela nyaa anyi ene. 26 Ame kae gblɔ esia tso gɔmedzedzea me ne míadze sii,Alo tso gbe aɖe gbe ke ne míagblɔ be: ‘Etɔ dzɔ’?+ Ame aɖeke megblɔe o! Ame aɖeke meɖe gbeƒãe o! Ame aɖeke mese nya aɖeke tso mia gbɔ o!”+ 27 Nyee nye ame gbãtɔ, si gblɔ na Zion be: “Kpɔ ɖa! Woawoe nye esi!”+ Eye megblɔ na Yerusalem be mana ame aɖe nahe du nyui vɛ.+ 28 Metsa ŋku, ke ame aɖeke meli o;Aɖaŋuɖola aɖeke mele wo dome o. Eye mebiaa nya wo be woaɖo eŋu nam. 29 Kpɔ ɖa! Wo katã wonye tofloko* sɔŋ. Woƒe dɔwɔwɔwo nye nu dzodzro. Woƒe galegbawo* nye ya kple nu maɖinuwo.+\n^ Alo, “mizi ɖoɖoe le ŋkunyeme.”\n^ Efia, be wòasubɔe.\n^ Efia, ŋusẽmanɔŋutɔ, ame beli.\n^ Egɔmeɖeɖe tẽe, “nu gbãtɔwo.”\n^ Alo, “Ne míatsɔ míaƒe dzi aɖo wo ŋu.”\n^ Alo, “dumegãwo ƒe kpeɖeŋutɔawo.”\n^ Alo, “nu siwo meli o.”\n^ Alo, “legba siwo wolólo ga kɔ̀.”


Ɣekaɣie Wodzi Yesu? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Assamese Australia Tokunɔgbe Azerbaijani Azerbaijani (Cyrillic) Bicol Bislama Bulgarian Catalan Cebuano Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Greenlandic Hausa Hebrew Hiligaynon Hindi Hungarian Hungary Tokunɔgbe Icelandic Igbo Iloko Indonesian Irish Italian Italy Tokunɔgbe Japanese Kachin Kekchi Kikamba Kikongo Kikuyu Kiluba Kimbundu Kinyarwanda Kirghiz Kiribati Kirundi Korean Latvian Lingala Lithuanian Luganda Macedonian Malagasy Malay Malayalam Maltese Mambwe-Lungu Maya Mexico Tokunɔgbe Moore Myanmar Ndebele (Zimbabwe) Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Poland Tokunɔgbe Polish Portuguese Portuguese (Portugal) Romania Tokunɔgbe Romanian Russian Réunion Creole Samoan Sango Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Spain Tokunɔgbe Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tsonga Turkish Turkmen Ukrainian Umbundu Urdu Valencian Vietnamese Waray-Waray Welsh Xhosa Yoruba Zulu\nBiblia meyɔ ŋkeke si tututu dzi wodzi Yesu o, abe ale si wòdze le numekugbalẽ siawo mee ene:\n“Ame aɖeke menya gbe si gbe tututu wodzi Kristo o.”—New Catholic Encyclopedia.\n“Gbe si gbe tututu wodzi Kristo la mele nyanya o.”—Encyclopedia of Early Christianity.\nTogbɔ be Biblia meɖo nyabiase si nye ‘Ɣekaɣie wodzi Yesu?’ ŋu tẽe o hã la, eƒo nu tso nu siwo dzɔ le edziɣi ŋu si na ame geɖe va ƒo nya ta be menye December 25 lia dzie wodzi Yesu o.\nMate ŋu anye vuvɔŋɔli o\nŊkɔŋɔŋlɔ. Do ŋgɔ na Yesu dzidzi teti la, Kaisaro Augusto de se be “woaŋlɔ anyigba dzi nɔlawo katã ƒe ŋkɔ.” Ame sia ame aŋlɔ ŋkɔ “le wo dedu me.” Esia abia be amewo nazɔ kwasiɖa ɖeka alo esi wu nenema ayi wo de. (Luka 2:1-3) Ðewohĩ ɖe wòde se ma kple susu be yeanya dukɔmeviwo ƒe xexlẽme le adzɔxɔxɔ kple ame siwo awɔ asrafodɔ ta. Dukɔa makpɔ ŋudzedze ɖe sedede ma ŋu kura o eɖanye ƒea ƒe ɣekaɣie wòɖadee o. Eya ta edze ƒãa be Augusto madi be yeado dziku na eteviwo ɖe edzi to wo dometɔ geɖe dzi zizi be woazɔ mɔ legbee ma le vuvɔŋɔli me o.\nLãhawo. Alẽkplɔlawo hã nɔ “nuto ma ke me le gbedadaƒo, nɔ woƒe lãhawo ŋu dzɔm le zã me.” (Luka 2:8) Eye agbalẽ si nye Daily Life in the Time of Jesus gblɔ be alẽwo nɔa dogba dzi tso “kwasiɖa si do ŋgɔ na Ŋutitotoŋkekenyuia [March ƒe nuwuwu]” va se ɖe November ƒe domedome. Egblɔ kpee be: “Wonɔa kpo me le vuvɔŋɔli; eye esia ɖeɖe dzaa ɖee fia be ŋkeke si woɖo na Kristmas-ɖuɖu, le vuvɔŋɔli la, mesɔ o, elabena Nya nyui gbalẽawo gblɔ be alẽkplɔlawo nɔ gbedzi.”\nKele ƒe gɔmedzedze\nMíate ŋu abu akɔnta anya ɣeyiɣi si me wodzi Yesu ne míebui tso eƒe ku dzi le Nisan 14 ƒe Ŋutitotoŋkekenyui si woɖu le ƒe 33 ƒe adame dzi. (Yohanes 19:14-16) Yesu xɔ abe ƒe 30 ene esime wòdze eƒe subɔsubɔdɔ si xɔ ƒe etɔ̃ kple afã la gɔme, eya ta ƒe 2 D.Ŋ.Y. ƒe kele ƒe gɔmedzedzee wodzi Yesu.—Luka 3:23.\nNu ka tae woɖua Kristmas le December 25 lia dzi?\nEsi wònye be kpeɖodzi aɖeke meli be December 25 lia dzie wodzi Yesu Kristo o ɖe, ke nu ka tae woɖua azã sia le ŋkeke ma dzi? Numekugbalẽ aɖe gblɔ be ɖe sɔlemehaŋgɔnɔlawo tia ŋkeke ma be wòadze “Romatɔ trɔ̃subɔlawo ƒe azã si nye ‘ɣe si dzi womeɖuna o ƒe dzigbezã’ dzi” le vuvɔŋɔli. (The New Encyclopædia Britannica) Le numekugbalẽ si nye The Encyclopedia Americana ƒe nya nu la, nunyalagã geɖewo xɔe se be ɖe wowɔ esia “be Kristotɔnyenye nado dzidzɔ na trɔ̃subɔla siwo trɔ zu Kristotɔwo.”\nYesu Ŋkekenyuiwo Kple Azãɖuɖuwo Biblia Me Biabiawo Ƒe Ŋuɖoɖowo\nÐe ame siwo nɔ Yesu ŋu kplikplikpli la ɖu Kristmas kpɔa?\nƉoe Ɖe Amewo Ɖoe Ɖe Amewo Ɣekaɣie Wodzi Yesu?


GBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Myanmar Ossetian Persian Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian\nŊutsu Kple Nyɔnu—Wonye Kpeɖeŋutɔ Na Wo Nɔewo\nENYE ŋutsu kple nyɔnu ƒe didi tso gbe aɖe gbe ke be yewoanɔ anyi ɖekae. Mawue ɖoe nenema. Yehowa kpɔe be menyo be ŋutsu gbãtɔ, Adam, ɖeka ko nanɔ anyi o. Eya ta Mawu wɔ “kpeɖeŋutɔ, si asɔ ɖe eŋu la [na ŋutsua].”\nYehowa na Adam dɔ alɔ̃ yi eme ʋĩ, eye wòɖe eƒe agbaƒuti ɖeka, ‘hetsɔ agbaƒuti la wɔ nyɔnui, eye wòkplɔe va egbɔe.’ Esi Adam kpɔ nyɔnu dzetugbe si Yehowa wɔ nɛ la, dzi dzɔe ale gbegbe be wògblɔ be: “Esia enye ƒu tso nye ƒu me kple lã tso nye lã me.” Nyɔnuwo ƒe nɔnɔme si le Xawa, nyɔnu deblibo la, si na be eƒe nu nyo ame ŋu ŋutɔ. Eye ŋutsuwo ƒe bubu si le Adam, ŋutsu deblibo la, ŋu na be wòdze be woade bubu eŋu. Wonye kpeɖeŋutɔ na wo nɔewo. Biblia gblɔ be: “Eyaŋuti ŋutsu agblẽ fofoa kple dadaa ɖi ahaku ɖe srɔ̃a ŋuti, eye woanye ŋutilã ɖeka.”—Mose I, 2:18-24.\nGake egbea la, ƒomewo le gbagbãm, eye zi geɖe la, ŋutsuwo kple nyɔnuwo sẽa ŋuta le wo nɔewo ŋu alo wɔa nu ɖokuitɔdiditɔe. Hoʋiʋli si le ŋutsuwo kple nyɔnuwo dome he masɔmasɔ kple dzrehehewo vɛ. Esiawo katã mewɔ ɖeka kple Mawu ƒe tameɖoɖo na ŋutsu kple nyɔnu o. Wowɔ ŋutsu be wòanɔ ɖoƒe vevi aɖe le anyigba dzi. Wowɔ nyɔnu hã be wòanye kpeɖeŋutɔ si sɔ na ŋutsua. Ðe wowɔ wo be woawɔ nu ɖekae. Tso esime wowɔ amegbetɔwo la, ŋutsu kple nyɔnu mawuvɔ̃lawo dze agbagba nuteƒewɔwɔtɔe be yewoawɔ nu wòasɔ kple ɖoƒe si Yehowa da yewo ɖo la, eye esia na wokpɔ dzidzɔ kple dzidzeme geɖe. Ðoƒe kawoe, eye aleke míate ŋu awɔ nu wòasɔ ɖe wo nui?\nWowɔ ŋutsu kple nyɔnu be woanɔ ɖoƒe siwo ŋu bubu le le Mawu ƒe ɖoɖowo me